Urola Kosta, Durangon - Urola Kostako Hitza : Urola Kostako Hitza\nAtzo zabaldu zituen ateak Durangoko euskal disko eta literatura azokak. Igandera bitartean, milaka herritarrek bisitatuko dute, eta Urola Kostako sortzaileen lanak ere bertan izango dira\nGaurtik igandera egongo da zabalik Durangoko Azoka.\nOhi bezala, Euskal Herriko ikasleek zabaldu dituzte Durangoko Azokako ateak. Atzo izan zen hori, eta gaurtik igandera bitartean, milaka herritar bertaratuko dira disko eta literatura azokara. Urola Kostako sortzaile askoren lanak ere hantxe izango dira.\nEsaterako, gaur bertan zuzenekoa eskainiko du Azkoitiko eta Azpeitiko Ro musika taldeak, Ahotsenean, 19:40an. Azkoitiarrek presentzia handia izango dute: gaur, animazioari buruzko mahai inguruan parte hartuko du Izibene Oñederrak, 11:00etan, Irudienean; Iñigo Aranbarrik Munduko tokirik ederrena liburuaz solasaldia eskainiko du 17:00etan Ahotsenean; 18:20an, Zizel taldea ariko da, eta 19:00etan, Szenatokian, Txarriboda antzezlana eskainiko dute. Iñigo Aranbarri da aktoreetako bat. Larunbatean, berriz, Pako Suduperen Telesforo Monzon, aristokrata abertzalea aurkeztuko dute, 16:30ean Areto Nagusian. Azkenik, igandean Passepartout taldea ariko da 17:40an, Ahotsenean.\nBestalde, Aranbarri idazle azkoitiarra bere liburua sinatzen ariko da egunero, Susaren postuan, eta Xabier Gantzarain gaur izango da Zuloa lana sinatzen, Elkarren txokoan. Hartz taldea, berriz, larunbatean 13:00etan izango da beren postuan.\nAzpeitiarrak ere bertan egongo dira. Pako Aristik, Rosa itzuli da eleberria aurkeztuko du bihar 11:00etan, Ahotsenean. Bestalde, hainbat postutan egongo dira: Pako Aristi bihar egongo da Ereinen postuan 12:00etan eta 17:30ean, aurten kaleratu dituen bi liburuak sinatzen. Joxean Agirre ere bertan izango da Ispiluak eta itsasoak lanarekin. Hesian musika taldea Baga Bigaren postuan izango da gaur, bihar eta igandean, egun osoan zehar, Hasiera lana sinatzen, eta Egurra ta Kitto egunero izango da beraien postuan.\nZestoarrik ere ibiliko da azokan. Atzo Polibyus taldea aritu zen Ahotsenean, eta bihar Leok’k taldearen txanda izango da, 12:20an.\n‘Dantza’ erakutsi dute jada\nHainbat sortzaile zarauztar izango da postuetan, lanak sinatzen: Modus Operandi musika taldea gaur, bihar eta igandean izango da, egun osoz, Baga Bigaren postuan; gaur Joseba Permach 15:30ean izango da UEUren postuan, Esku ikusezinaren itzal luzea. Ekonomialarien erretorikaren kritika lana sinatzen; eta bihar Xabier Etxeberria Elkarren postuan egongo da 18:30ean, Berriro itzuliko balitz liburuarekin.\nTelmo Esnal zarauztarrak zuzendutako Dantza filmaren aurrestrenaldia, berriz, atzo izan zen, Irudienean. Leku berean, Lou dokumentala aurkeztuko dute Usua Garinek, Izotz Barriok eta Andrea Lopetegik, igandean, 14:00etan. Oier Aranzabalen Margolaria filma ere Irudienean emango dute, igandean, 11:00etan. Anestesiak ere kontzertua eskainiko du Plateruenan, duela 25 urte sortutako Gorrotoaren ahotsa diskoa gogoan.\nGaur, Uxue Alberdi Ahotsenean izango da bertsolaritza genero ikuspegitik lantzen duen infografia aurkezten 13:00etan, eta leku eta ordu berean, ostiralean, elgoibartarrak eta Andoni Egañak parte hartu duten Buruz buru proiektua aurkeztuko dute. Larunbatean, Poza liburua sinatzen ariko da Alberdi 11:30ean.\nZumaiarrei dagokienez, gaur Markos Untzeta & Esku Hutsik taldea izango da Ahotsenean 13:00etan; bihar Jon Maiaren Hezurbeltz taldea 18:20an Ahotsenean; bihar bertan, Kandido Uranga ageri den Errementari filma eskainiko dute Irudienean, 12:30ean; eta larunbatean, McOnak ariko da Ahotsenean, 19:00etan.\nAzokan izango dira zenbait oriotar ere. Ibai Marinek kontzertua eskainiko du Ahotsenean 15:00etan, eta Gozategik, berriz, larunbatean, 18:00etan.


Espainiarrak eta frantziarrak dira elikaduraren berrikuntzari mesede gehien egiten dioten europarrak, IRI aholkularitzaren azterketa baten arabera | Consumer\nEspainiarrak eta frantziarrak dira elikaduraren berrikuntzari mesede gehien egiten dioten europarrak, IRI aholkularitzaren azterketa baten arabera\nEspainian, merkaturatzen diren elikagai berrien %13k bakarrik lortzen du arrakasta\nEspainiako eta Frantziako herritarrak dira elikagaien berrikuntzari mesede gehien egiten dioten kontsumitzaile europarrak. Izan ere, merkaturatzen diren elikagai berrien %13k baino ez dute arrakasta Espainian, atzo Bartzelonan aurkeztu zuten IRI aholkularitza-enpresak egindako azterlan baten arabera.\nLan hori Espainian, Italian, Frantzian, Herbehereetan, Alemanian eta Ingalaterran egindako inkesten bidez egin da, eta erakusten du gure herrialdean produktu berrien % 72k ez duela bere kategoriako artikuluen batez bestekoaren erdia ere saltzen. Datu hori Ingalaterra edo Italia bezalako herrialdeetako datuekin alderatuz gero, hiru produktu berritik batek lehendik zeudenak baino gehiago saltzea lortzen du.\n“Ingalaterran produktu bat merkaturatzeko bi hilabete behar dira banaketa-maila altuak lortzeko; Espainian, aldiz, urtebete behar da”, adierazi zuen IRI Españako zuzendari nagusi Javier Muñoz-Delgadok. Horrek esan nahi du Espainiako kontsumitzaileak “oso kontserbadoreak” direla elikagaien sektorean.\n2002. eta 2003. urteetan, 700 elikagai berri merkaturatu ziren Espainian. Horietatik %65 elikagai lehorraren sektorekoak ziren, batez ere gozokiaren merkatura, eta, ondoren, jogurtak, postreak eta produktu izoztuak.\nBestalde, José Luis Nueno Enpresako Goi Mailako Ikasketen Institutuko (IESE) irakasleak “Benetan berritu behar al dituzte elikagai-enpresak?” txostena aurkeztu zuen, eta zehaztu zuen bost arlo nagusitan oinarritzen dela elikadura-berrikuntza: adina, osasuna, marketina, erosotasuna eta prezioa.\nAdinari dagokionez, Nuenok nabarmendu zuen haurrek zeregin garrantzitsua dutela, kontsumitzaile “apetatsuenak” baitira. Horregatik, adierazi zuen haurren kontsumitzaileentzako merkaturatzeak direla merkatuan nagusi.\nOsasunari dagokionez, IESAko irakasleak azpimarratu zuen berrikuntzak estuki lotuta daudela “Con” (bitaminak, mineralak, etab.) eta “Sin” (kolesterola, gatza…) produktuen merkaturatzeekin.\nAzkenik, Nuenok ere garrantzitsutzat jo zituen marketineko berrikuntzak, marka-luzapenak, zaporeak eta abar dakartzatenak. Eta erosotasunaren arloan, berrikuntza, funtsean, ontziei eta produktuari dagokie.\nelikagai innovación-eu kontsumitzaileak


abendua 2014 - KUTXA BATEAN AURKITUTAKO IDATZIAK\nAro berri batean gaude, “bake aroa” deritzo.\nPosted in Ebidenteegia\nNorabidea jada finkatua dugu, herri libre bat, non bertako kide bakoitza askea izango den, txori baten antzera. “Hegoak ebaki banizkio nirea izango zen” Laboaren abestia dut gogoan, zenbaitetan libre izateko hegalak mozten baitizkigute, baina aurrera jarraitzen dugu, hegaldiz hegaldi, ahal dugun neurrian bidearekin jarraituz. Bat-batean so egiten dugu, bidegurutzea aurrean daukagu: elkartasuna eta duintasuna ezkerrera, errepresioa berriz eskuinera. Herriak ezkerreko norabidea...


Tabber&Stringer - Mondragon Assembly\nBere funtzio nagusia da lerrokatutako zelulak egoki soldatzea stringak eratzeko. Zelulen arteko konexioa ribbonarekin egiten da, zeina manipulatu eta lerratzen den, beti kontrolatuta eta doitasunez mantenduta.\nGoi errendimenduko Tabber and Stringerra, soldadura zinta bakarrez hornitua (Single Track).\nTabber and Stringerra GTS18\nAbangoardiako teknologia duen eta konfiguratzen erraza den Tabber and Stringerra. Urtean 60MW ekoizteko ahalmena.\nTabber and Stringerra TS1400\nOso Tabber&stringer malgua; modulu estandarrak egin ditzake edo bereziak zelula moztuekin, adibidez; erraza manipulatzeko eta ekonomikoa, eta ekoizpen ahalmen ertain-handikoa, urtean >40MW ekoitzi dezake eta.\nTabber and Stringerra TS700\nTabber&stringer erraza eta ekonomikoa, urtean >25MW ekoizteko ahalmenarekin.\nTabber and Stringerra TS600LT\nTabber&stringer erraza eta ekonomikoa, urtean >20MW ekoizteko ahalmenarekin.\nLayupak Tabber and Stringerrak ematen dituen stringak manipulatu eta ikuskatzen ditu, horretarako ikuspen artifiziala erabiliz, eta ondoren beira + EVAren gainean doitasunez kokatzen ditu.


2020ko otsailaren 21a, ostirala | Ordua Euskal Herrian 11:30:01\n36ko Gerra. Maiatzeko kronika\n1936ko gerrak Euskal Herrian inoiz izandako erbestealdi masiboena sortu zuen. Gainera, gizarteko esparru eta adin guztiak harrapatu zituen eta lehen aldiz inolako erantzukizunik ez zutenek ere kanpora egin behar izan zuten. Haurren kasua dugu nabarmenena: Milaka erbesteratu zituzten eta beraientzat espreski atonduriko bidaia izan zen.\nGazte gaztetandikan herritik kanpora...\n1937ko martxoa eta urria artean, 25.000 haur inguru Bizkaia, Santander eta Asturiasko portuetatik itsasoratu ziren; beraientzat ezezaguna zen Europa urruna zuten helmuga. Ebakuazio erraldoi hori, bando nazionaleko hegazkinek burututako bonbardaketen ondorio izan zen. Hainbat hirik –bereziki Bilbok– pairaturiko aire eraso odoltsuek oso argi utzi zuten frankistek behin eta berriro egindako mehatxua egia bihur zitekeela. Urtarrilaren 4ko bonbardaketa izan zen akuilua. Egun hartatik aurrera hasi ziren Frantziara bidaliko zituzten umeen zerrendak prestatzen. Hala ere, bi hilabete luze behar izan zuten Olerongo irlara –Maison Heureuse delako kolonien etxera– joanen ziren haurren lehen bidaia antolatzeko.\n1937ko Haurren Elkartea\nFrankistek hegazkinekin egindako erasoak aparte utzita, guda frontea geldi zegoen Bizkaiko mugetan. Horregatik, gurasoek nahiago izan zuten haurrak beraiekin geratzea. Baina gauzak erabat aldatu ziren nazionalek Bizkaiaren aurkako erasoaldia hasi zutenean. Martxoaren 31n Durangoren aurka indarkeria osoz aritu ziren abioi matxinoak, orduz geroztik atzeguardian egon zitekeen edonor jomuga bilakatu zen. Era berean, Bilbok apirilaren erdialdean izandako txikizioek eta Gernikako sarraskiak, gurasoek haurrengandik bereizteko izan zitzaketen zalantza guztiak ezabatu zituen. Hartara, Eusko Jaurlaritzak haurrak erbesteratzeko egindako deialdiak egundoko oihartzuna izan zuen. Apirilaren azkeneko egunak eta maiatzaren lehendabizikoak erabakiorrak izan ziren zeregin horretan. Umeen zerrendak prestatzen zituzten bitartean, Frantzian eta Britainia Handian haurrei babesa emateko lekuak lortu zituzten errepublikaren aldekoek. Horretarako herrialde haietako hainbat batzorderen laguntza eraginkorra izan zuten: Comité National Catholique, Comité d’Accueil aux Enfants d’Espagne, National Joint Committee for Spanish Relief eta Frantziako Fronte Popularra.\nFrantzia eta Britainia Handia abegikor\n“Parte ez Hartzearen” politikari muzin eginez –era apal batean, behinik behin– Britainia Handiko eta Frantziako gobernuek ontzat eman zuten Euskal Herritik ihes egindako haurrak beraien lurretan hartzea. Izan ere, Gernikako hondamendiaren oihartzunak Britainia Handiaren ohiko jarrera neutrala bigundu zuen. Horrela, Royal Navyko itsasontzien gerizpean, haur espedizioek bidea libre izan zuten, armada frankistaren Almirante Cervera, Velasco eta antzeko ontzi-suntsitzaileen mehatxutik salbu. Frantziako gobernuak, aldiz, bere itsasportuak –Girondeko La Pallice eta Pauillac, batez ere– ebakuazio horren pasabide izatea onartu zuen. Halaber, erbesteratutako haur kopuru handiena Frantzian geratzea erabaki zuten bertako agintariek.\nEgiaz, Leon Blumek gidatzen zuen gobernuak ez zion Espainiako gobernu errepublikanoari inolako laguntza militarrik eman, baina bere baseek egin zioten eskaera zuzenaren aurrean erantzun beharra zuen: Pirinioez bestaldean gerra pairatzen ari ziren sektore herrikoiei laguntzea. Ondorioz, haurren espedizio eta egonaldiak Frantziako elkarte eta laguntza batzorde askoren gestioari esker antolatu ahal izan ziren.\nMaiatzaren 6an hasiera eman zioten lehen espedizioari, Santurtziko kaian. Bezperan, 2.000 haur baino gehiagok Habana eta Goizeko Izarra izeneko itsasontzietan leku hartu zuten. Lehendabizikoa, garai batean Alfonso XIII deituriko transatlantiko zen. Euskal gobernuak 1937ko urtarrilean konfiskatu ostean, berau izan zen haur gehiena garraiatu zuen barkua –erdia baino gehiago–. Bestea, Ramon de la Sota industria gizon abertzalearen aisialdi ontzia izan zen, honen semeak Eusko Jaurlaritzari eskaini zion gerra lehertu zenean. Itsasoratu bezain pronto, barku britainiarrek frankistei jakinarazi zieten prest zeudela konboia helmugaraino eramateko, eta zemai oro aldendu zuten horrela.\nHaurren artean, Bilbo eta Ezkerraldeko herrietakoak ziren nagusi. Dena den, baziren Gipuzkoa eta Arabatik alde egindako haurrak ere –azken hilabeteetan Bizkaian errefuxiatu zirenak–. Askorentzat, etxetik kanpora egindako lehen bidaia zen. Beste askok aldiz, kostaldekoak izanagatik ere, ez zuten sekula itsas bidaia luzerik egin. Habana transatlantiko handia zen, baina leku guztietan ezarri zituzten haurrak: sotoan, gelatan, kubiertan... Haiekin laguntzaile gutxi batzuk zihoazen, beste inor ez. Haur pilaketa ikaragarri hori oso gogoan dute espedizio horietan joandako guztiek. Itsas zeharkaldiari dagokionez, batzuek abentura gisa oroitzen duten bitartean, besteak ondo oroitzen dira bidaia hartan izandako itsas gaitzaz eta barku frankistei zieten beldurraz.\nHabana eta Goizeko Izarrak irekitako bideak etengabeko jarraipena izan zuen hurrengo bi hilabeteetan. Antzeko txangoak errepikatu zituzten barku horiez eta beste batzuez baliatuz. Gehienak Frantzia aldera bideratu zituzten arren, Britainia Handiko Southamptonera ere ia 4.000 haur eraman zituen transatlantiko errepublikanoak. Bilbo erortzear izan zen azken unera arte, gurasoek haurrak ontziratzen jardun zuten behin eta berriro, beraien gaztetxoak infernu hartatik atera nahian.\nGerrarik ez zegoen eskualdetara iristea pagotxa galanta zen nerabe eta ume horientzat. Izan ere, harrera abegikorra izan zuten beti La Pallice, Pauillac eta antzeko portuetan. Iritsi berriei jateko ugari eman zieten: akabo Bilbo aldean jasandako gose eta gabeziak! Horrez gain, osasun neurri zorrotzak ezarri zituzten: mediku azterketak, txertoak...\nOndoren, batzuk bertako familien artean laketu ziren, beste batzuk berriz, beraientzat propio prestaturiko kolonietara eraman zituzten. Bretainiako, Poitou Charente eta batez ere Pirinio Atlantiarrak deituriko barrutiko herrietara jo zuten haur gehienek. Hor, uste baino denbora gehiago igaro behar izan zuten. Gorlizeko ospitaletik atera ziren haurrak salbu –urte berean itzuli ziren sorterrira–, gehienek gerra zibila amaitu arte edo II. Mundu Gerra lehertzear egon zen arte izan ziren erbestean –Donibane Garazi, Poyanne edo Saint Christauko kolonietan, esaterako–. Baina azkenean, Eusko Jaurlaritzaren zailtasun ekonomikoek eta Frantziako gobernuak gerrako errefuxiatuengan sortutako politika estuak, kanpamenduak itxi eta haurrak itzularaztea ekarri zuten.\nJakina, salbuespenik izan zen, eta nabariena Sobietar Batasunera joandako 1.500 haurrena dugu. Horiek ere Frantziatik igaro ziren Habanak egindako azken bidaian. Ekainaren 13an itsasoratu ziren Santurtzin, baina Frantziako Pauillacen lehorreratu beharrean, beste barku batean Leningrado aldera eraman zituzten. Frantzian bezala, hiri horretatik hainbat lekutara bidali zituzten: Krimeara, Odesara, Moskura... Hauen zoria ezberdina izan zen. II. Mundu Gerra hasi zenean, ezinezkoa izan zuten Europan barrena itzultzea, eta berdin gerra zital hura amaitzean. Hori dela-eta Stalinen menpe zegoen sobietarren aberrian hazi eta hezi ziren, behin behineko egonaldia behin betiko bihurtuz. Ume joandakoak bueltatzeko aukera aurkeztu zitzaienean helduak ziren jadanik. Batzuk 60ko hamarkadan itzuli ziren, beste batzuk aldiz, halabeharrez-edo, nahiago izan zuten 1937an beso zabalik hartu zituen sobietarren aberrian jarraitu. Egun gelditzen direnak zaharrak dira, baina oraindik ere barkuetan alde egindako “gerrako haurrak” izaten jarraitzen dute.


Reial Club Deportiu Espanyol - Wikipedia, entziklopedia askea.\n(«Real Club Deportivo Espanyol» orritik birbideratua)\nReial Club Deportiu Espanyol 1900. urtean sortutako Bartzelonako futbol taldea da, lehen mailan jokatzen duena. Gaur egun hiriko bigarren futbol talderik onena Bartzelonaren atzetik. Lehen mailan denboraldi gehien egin dituzten taldeen artean laugarrena da, Real Madril, Bartzelona eta Bilboko Athletic Klubaren atzetik.\n1900ko urriaren 13a (119 urte)\nedukiera: 54.000 lagun\n20.a (jeitsi da)\n1.2 Gerra osteko urteak\n1.3 Mundu guztian zehar\n1.4 80 eta 90 hamarkadak\n5 2019/2020 Taldea\n6 Irabazitako txapelketak\n6.1 Espainiako txapelketak: 4\n6.2 Nazioarteko txapelketak: 0\n6.3 Katalunian: 16\n1900 urterako Bartzelonan futbol talde ugari zeuden, FC Catalá, Football Club Barcelona eta Hispania CF besteak beste. Jokalari gehienak atzerritarrak ziren eta jadanik bertakoek ez zeukaten taldeetan sartzeko aukera askorik. Hori dela eta Ángel Rodríguez Ruiz ijeniari industrialak talde berri bat sortzea erabaki zuen eta horretarako bere aita presidente zuen Sociedad Gimnástica Españolaren lizentzia erabili zuen. 1900ko urrairen 28an beraz Sociedad Española de Foot-ball sortu zen urte bete beranduago Club Español de Foot-Ball izena hartu zuelarik. Bertako jokalari gehienak katalanak ziren baina bazeuden bi euskaldun eta andaluz bat ere. Lehenengo uniformea horia izan zen.\nLehenengo kopa 1903an irabazi zuen, Bartzelonako Copa Macaya hain zuzen ere. Jokalari guztiak ikasleak ziren eta 1906an jokalari gehienak galdu zituen, batzuk Kataluniatik kanpoko unibertsitatetan matrikulatu zirelako eta beste batzuk X Sporting Club taldera joan zirelako. 1909 bitartean beraz ez zuen partidarik jokatu. 1910an ikasleak itzuli eta beraiekin batera X Sporting Clubeko eta Club Español de Jujitsuko jokalariak jaso zituzten eta taldea birsortzea erabaki zuten, oraingoan Club Deportivo Español izena jasoz, izan ere futbolaz gain beste kirol batzuetan ere parte hartzen baitzuen, hala nola esgrima, boxeoa eta jiujitsua. Taldeak gaur egungo kolore zuri urdina eta Roger de Lauria itsasgizonaren armarria hartu zituen. 1912an Alfontso XIII.a Espainiakoak Errege titulua eman zion eta gaur egungo izena eskuratu zuen, hots, Real Club Deportivo Español.\nHasierako urteetan Kataluniako bigarren futbol taldea bihurtu zen Bartzelonaren ostean, izan ere Kataluniako lau txapelketa irabazi baitzituen. 1923an Sarriá futbol zelaia inauguratu zuen. Atzerriko taldeen aurka jokatzeagatik nabarmendu zen taldea bere sorreratik. Hasieran Bartzelonara etorri ziren talde portugaldarrak eta txekiarrak jokatzera, baina 1925 eta 1926an Espanyol bera atera zen Portugal, Hego Amerika eta Erdialdeko Europara partidak jokatzera. Ricardo Zamora atezainaren fama zela eta, Argentinako eta Uruguayko selekzioen kontra ere jokatu zuen Ameriketan.\nLehenengo titulu garrantzitsua 1929an lorturiko Kopa izan zen.\nGerra osteko urteakAldatu\nFeyenoorden aurkako partida 1976ko UEFA Kopan.\n80. hamarkadako taldea, tartean John Lauridsen daniarra.\nGerra Zibilaren ondoren bikain hasi zen 1940ko Kopa lortuz. 50 urteurrena ospatzeko 1949an Espanyolek Filipinetan gira bat egin zuen. 50. hamarkadan taldeak Alejandro Scopelli entrenatzaile argentinarra fitxatu zuen. Bitxikeria da entrenatzaileak partiden atsedenaldian oxigenoa arnastu arazten ziela jokalariei indarra har zezaten. Hala ere ez zuen emaitza aipagarririk lortu.\nMundu guztian zeharAldatu\n1961ean Estatu Batuak eta Kanada aldean gira bat egin zuen. New Yorkeko liga amerikarrean parte hartu zuen beste europar talde batzurekin batera. Hasierako partidak irabazi arren bukaeran 7. postuan bukatu zuen. 1962an lehenengo aldiz bigarren mailara jeitsi zen, nahiz eta hurrengo urtean berriz igo zen, 1967an hirugarren postua eskuratu zuen baina 1969an berriz jeitsi zen.\n1971ean Sobietar Batasuna ezagutu zuen bertan jokaturiko hiru partiduetan, konkretuki Kiev, Leningrado eta Moskun. Hamarkada hartan pare bat aldiz sailkatu zen UEFA jokatzeko eta 1973an berriz ere hirugarren egin zuen Ligan.\n80 eta 90 hamarkadakAldatu\nGauza onak eta txarrak ezagutu zituen Españolek hamarkada hauetan. 1988an UEFA Kopako finala jokatu zuen Javier Clemente entrenatzaile zela, baina Bigarren mailara ere bi aldiz jeitsi zen. 1995ean izena katalanizatu zuen eta Reial Club Deportiu Espanyol de Barcelona, S.A.D. bihurtu zen. 1998an Lluís Companys Olinpiar Estadioan jokatzen hasi zen.\nLigaren erdialdean kokaturik egoten ohitu da. Denboraldi onak ere izan ditu, 2007ko UEFA Kopako finala eta 2000 eta 2006ko Erregearen Kopak besteak beste. 2009an Cornellà-El Prat estadioan jokatzera pasa zen. Urte honetan bertan Italian gira bat egiten ari zela Dani Jarque kapitainak bihotzekoa izan eta bapatean hil zen. 21 zenbakia zeukanez partida bakoitzeko 21. minutuan zaleek omenaldia egiten diote bere izena txalotuz. Azken hamarkadan taularen erdialdean ibili da baina 2018-19 urtean 7. egin eta Europara itzuli zen. Hurrengo urtean ordea hasieratik sartu zen jeitsiera postuetan eta maila galdu zuen 26 urte lehen mailan egin ondoren.\n20. hamarkadan Valentí Castanys humoregileak zioen Españoleko zaleak lau katu beltz baino ez zirela. 1929an Espainian Felix katua famatu bihurtu zen, baina katalanez Gat Perico deitzen zen. Horregatik "katu beltza" atzera utzi eta periko katua ezizena jaso zuten, denborarekin perikito deitu zitzaielarik.\nTaldea sortu zenean diru baliabide handirik ez zuen. Zuzendaritza taldekoa zen Juan Bautista Bou Garcíak ehungintza fabrika bat zeukan eta oihal hori asko zeukanez lehenengo elastikoak egiteko erabili zuen. 1910 urtean taldea birsortu eta Roger de Lauria itsasgizonaren armarria hartu zituenean kolore zuria eta urdina eskuratu zituen. Hasieran galtza beltzak erabili zituen baina 1941ean galtza urdinak hartu zituen.\nDenboraldiak 2. mailan: 4\nLigako posturik onena: 3.a Lehen mailan (1932-33, 1966-67, 1972-73, 1986-87)\n2020ko otsailaren 8a\nATE Andrés Prieto\nATZ Adrià Pedrosa\nERD Víctor Sánchez\nAUR Wu Lei\nERD Ander Iturraspe\nAUR Facundo Ferreyra (Benficatik utzita)\nERD Sergi Darder\nAUR Raul de Tomás\nAUR Jonathan Calleri (Maldonadotik utzita)\nATE Diego López\nERD Óscar Melendo\nATZ David López\nATZ Javi López\nATZ Dídac Vilà\nATZ Leandro Cabrera\nATZ Bernardo Espinosa (Gironatik utzita)\nERD Marc Roca\nAUR Matías Vargas\nAUR Adrián Embarba\nATZ Fernando Calero\nATE Oier Olazabal\nERD Pol Lozano\nAUR Víctor Campuzano\nATZ Víctor Gomez\nATZ Sébastien Corchia\nEspainiako txapelketak: 4Aldatu\nhirugarrena 1933, 1967, 1973 eta 1987an.\nEspainiako Futbol Errege Kopa: 4\nfinalista 1987–88 eta 2006–07 denboraldietan\nKataluniako Txapelketa (8): 1904, 1912, 1915, 1918, 1929, 1933, 1937, 1940.\nCopa Macaya (1): 1903.\nKataluniako Kopa (6): 1995, 1996, 1999, 2006, 2010, 2011.\nKataluniako Superkopa (1): 2016\nRamón de Carranza Trofeoa (2): 1973, 2010\n1999-2000 14.a 1.a 2.a 1/4 (Intertoto)\n2000-01 9.a 1/4 1/16 (Europa League)\n2001-02 14.a 1/32\n2002-03 17.a 1/32\n2003-04 16.a 1/16\n2004-05 5.a 1/32\n2005-06 15.a 1.a 2.a 1/16 (Europa League)\n2006-07 11.a 1/16 2.a (Europa League)\n2007-08 12.a 1/8\n2008-09 10.a 1/4\n2009-10 11.a 1/16\n2010-11 8.a 1/8\n2011-12 14.a 1/4\n2012-13 13.a 1/16\n2013-14 14.a 1/4\n2014-15 10.a Finalerdiak\n2015-16 13.a 1/8\n2016-17 8.a 1/16\n2017-18 11.a 1/4\n2018-19 7.a 1/4\n2019-20 20.a 1/16\nSakontzeko, irakurri: «Reial Club Deportiu Espanyol (emakumezkoen taldea)»\n1970tik aurrera nesken taldea ere izan du. Gaur egun Superligan ari den talderik onenetakoa da. 2006an garaile atera zen eta ordutik honako ligatan goiko postuetan gelditu izan da. Baina taldea batez ere Erreginaren Kopan moldatzen da ongi eta sei aldiz irabazi du.\nSuperligan (1): 2005-06\nErreginaren Kopa (6): 1996, 1997, 2006, 2009, 2010, 2012\nKataluniako Kopa (5): 2005, 2006, 2007, 2008, 2013\n(Katalanez)(Ingelesez)(Gaztelaniaz) Taldearen webgune ofiziala\nAzken aldaketa 20 uztaila 2020(e)an, 17:23(e)tan\nOrriaren azken aldaketa: 20 uztaila 2020, 17:23.


Herri Eskolak egin dituzte Azpeitiko Gaztetxean, 'Euskal Estatu sozialista eraiki!' lelo hartuta - Urola Kostako Hitza : Urola Kostako Hitza\nAtzo, urriak 12, Hispanitatearen Egunaren aurka Herri Eskolak egin zituzten Azpeitiko Gaztetxean, Azpeitiko Ikasle Abertzaleak eta Azpeitiko Gaztetxeak antolatuta. Hispanitatearen Egunean ezer ez dutela ospatzeko aldarrikatu zuten, eta goizetik iluntzera arte Euskal Estatu sozialista eraiki! lelo hartuta egin zituzten jarderak. 30 lagun inguruk parte hartu zuen goizean Gaztetxean bertan egindako Zergatik klase feminismoa izenburuko hitzaldian. Solasaldian Itaia Emakume Sozialisten Sarekoek parte hartu zuten. Segidan, bazkaria egin, eta arratsaldean murala margotu zuten Gaztetxeko horman.


Espainiako erregaien egungo prezioak azken urteko altuenak dira | Consumer\nEspainiako erregaien egungo prezioak azken urteko altuenak dira\nBerunik gabeko 95 oktanoko gasolina, gehien kontsumitzen dena, %8 garestitu da urtarriletik aurrera\nErregaien prezioek gora egiten jarraitzen dute gure herrialdean, nahiz eta petrolioaren garestitzeak eragindako igoera euroak dolarraren aldean duen balio-handitzeak moteltzen duen.\nUne honetan, gasolinen eta gasolioaren batez besteko prezioak azken hamabi hilabeteetako altuenak dira. Berunik gabeko 95 oktanoko gasolinak, Espainian gehien kontsumitzen denak, 0,849 euro balio zuen atzo litroko, Ekonomia Ministerioak bildutako datuen arabera. Horrek esan nahi du urtea hasi zenetik gasolinaren prezioa 0,063 euro (10,5 pezeta) igo dela litroko, %8 gehiago.\n98 oktanoko berunik gabeko gasolinaren batez besteko prezioa 0,935 euro da litroko, supermerkatu berriarena 0,919 euro eta gasolioarena 0,749 euro.\nGasolinek urteko gutxienekoak markatzen amaitu zuten 2003. urtea, eta 2004. urtea hasi zenetik, etengabe igo dira egun gutxi batzuetan. 98 oktanokoak 0,059 euro ordaindu ditu litroko hiru hilabete hauetan, eta supermerkatu berriak 0,063 euro.\nAutomozioko gasolioaren kasua desberdina da, urtea 0,720 euroan hasi baitzen batez besteko prezio gisa, eta 0,711 euroraino jaitsi baitzen otsailaren erdialdean. Ordutik hona, gaur egungo 0,749 euroraino igo da.\nPetrolio-enpresek, bestalde, ohartarazi dute erregaien prezioak maximo historikoetara irits daitezkeela, atzo berretsi zuen Petrolio Esportaziorako Herrialdeen Erakundeak (OPEP) erabaki bat hartu zuenean: egunean milioi bat upel murriztea petrolio-ekoizpena, 23,5 milioi bitarte.


Lan erreforma aprobetxatu nahi du SEAk Arabako metalerako proposamenean | LAB SINDIKATUA\nIndustria Metalgintza Lan erreforma aprobetxatu nahi du SEAk Arabako metalerako proposamenean\nLan erreforma aprobetxatu nahi du SEAk Arabako metalerako proposamenean\nLAB sindikatuak, pasadan ostiralean burututako bileraren balorazioa egiterako orduan, SEAk Arabako Metalgintzarako egin duen proposamenean lan erreforma aprobetxatu nahi duela salatu du, bai edukietan bai lan harremanetan.\nArabako Metaleko mahai negoziatzailearen LABen balorazioa\nSEAk lan erreforma aprobetxatu nahi du Arabako metalgintzarako proposamenean\n«Gure ustez, SEAk lan erreforma aprobetxatu nahi du Arabako Metalgintzarako egin duen proposamenean, bai edukietan bai lan harremanetan.\nHasteko, pasatutako azken urteak “ahazten ditu”. Gogorarazi nahi dugu SEAk iazko uztailean negoziazioak bukatutzat eman zituen eta orain, zerotik hasi nahi omen du. Horrekin batera, soldata igoerak eskas-eskasak izateaz gain, KPIa desagerrazten ditu eta soilik balizko hitzarmena BOTHAn argiratu aurretik aplikatuko ziren; horrek presio-tresna onartezina da guretzat. Gainera, enpleguaren kontra joz, malgutasun orduak handitzen ditu 70etik 120ra (lan jardunaldia Hego Euskal Herriko handiena izanda), nahiz eta iaz haiek beraiek onartu oraingo 70ak ez direla erabiltzen.\nLan harremanei dagokienez, mehatxuaren karta jolasten jarraitu nahi du 24 hilabeteko ultraktibitate eskasarekin. Deskuelgerako patronalak aurkezten duen klausulak inaplikazioak errazten ditu, ORPRICCErako ateak erabat irekiz.\nBeraz, SEAk erreforman sakondu nahi du, enpresetan hitzarmena bera ez aplikatzea errazten, soldatak ia-ia izozten eta enplegua erasotzen. Parametro horietan LABek ezinezko ikusten du akordioa.\nHori gutxi balitz, bileraren egunean bertan enteratu gara SEAk TSJPVren sententziari helegitea jarri diola, egoera segurtasunik gabeko egoera bat bilatuz. Gure ustez, guztiz kontrajarriak dira negoziatzeko borondatea eta halako erabaki bat hartzea.\nHonen aurrean, sindikatuak hitzarmen duin eta blindatuaren alde mobilizatzen jarraituko du. Horrela egingo dugu, hurrengo asteazkenean, hilak 2, enpleguaren defentsan eta hitzarmenen aldeko mobilizazio egun batekin. Beste sindikatuek argitu beharko dute zer egiteko prest dauden herrialdeko hitzarmen duin eta aplikagarria defendatzeko.\nGasteiz, 2014ko ekainak 27»


Irakasleak portagonista, Ikastolen XXIII. Jardunaldi Pedagogikoetan | Ikastolen Elkartea\nIrakasleak portagonista, Ikastolen XXIII. Jardunaldi Pedagogikoetan\nIrakaslearen lana eta lan horren garrantzia erakutsi du, gaur, Ikastolen XXIII. Jardunaldi Pedagogikoen bigarren lan jardunak. Gasteizko Goiuri jauregian egin da, 200 irakasle eta hezitzaile baino gehiago bildu dituen ekitaldian. Santiago Moll, Enrike Zuazua eta Irene Larraza izan dira hizlari gonbidatuak, eta euren esperientzien berri eman dute, berriz, Jakintza, Axular Lizeoa, Lizarra eta Ikasberri ikastoletako ordezkariek.\nEgun beteko lan jarduna izan dute Goiuri jauregira hurbildutako irakasle eta hezitzaileek, irakaslea eta haren egitekoa ardatz izan diren lan jardunean. Berrehun lagunetik gora bildu dira Ikastolen XXIII. Jardunaldi Pedagogikoen bigarren lan jardun honetan.\nIkastolen Elkarteko lehendakari Koldo Tellituk eta Eusko Jaurlaritzako Hezkuntza sailburuorde Arantza Aurrekoetxeak hartu dute sarrerako hitza eta biek goraipatu dute irakaslearen figura. Tellituk, aitortza ere egin die ikastoletako irakasleei.\nZergatik da hain funtsezkoa irakasleen jarduna? Zer behar du irakasle on batek bere ahalmen guztiak garatzeko? Irakaslearen lana eta bere garrantzia erakustea izan du xede aurtengo jardunaldi pedagogikoen bigarren lan jardun honek.\nOhi bezala, gaian aditu diren pertsonak euren esperientziak kontatzeko gonbidatu dira jardunaldi honetara. Horietako bat izan da Santiago Moll, irakasle eta irakasle prestatzailea eta hezkuntza gaietako blogari ezaguna. Mollek Lidergoa ikasgelan izeneko hitzaldia eman du goizean, eta arratsean, berriz, tailer bat eman du denboraren kudeaketari buruz.\nHezkuntza, Mollen arabera, Egitearen Eskolaren eta Izatearen Eskolaren arteko oreka da. Lehenengoa curriculumean dago oinarritua, bigarrengoak lehentasuna ematen die sormenari, berrikuntzari, talentuari eta konpetentzia emozionalei. Oreka hori ikasgelan ezartzeko hainbat bide azaldu ditu. Mollen esanetan, Egitearen eskolaren eta Izatearen eskolaren arteko oreka egungo erronka handienetakoa da hezkuntza mailan; “Nik neuk eta beste irakasle askok egunero gelan aurre egin behar diogun erronka nagusietakoa da” esan du. “Gela hori, eta maiz ahazten dugu hau, edukiz eta prozeduraz gain pertsonez eta emozioez ere betea dago”.\nIzatearen eskolak, irakaslearen arabera, aukera bat eskaintzen digu arreta, inoiz baino gehiago, ikasleengan jartzeko; euren alboan egonez, euren eguneroko jardunean, euren lorpenetan, euren porrotetan akonpainatuz, problemak euren kabuz sormena erabiliz askatzen lagunduz, eta euren abilitateak, euren talentua deskubrituz eta indartuz.\nEnrike Zuazuak berriz, Irakasten ikasten hitzaldia eskainiko du. Zuazua matematikari ezaguna da, eta katedraduna Madrilgo Unibertsitate Autonomoan. Irakasten eta ikasten, prozesua amaigabea dela esan du, irakaslea irakasten ari den neurrian ikasten ere ari delako. Irakaslea eta ikaslea binonomioaz mintzatu da, eta bien arteko “baso komunikanteei” buruz. “Irakasten eta ikertzen dugun neurrian ikasti egiten dugu, eta irakasteko ikasi ere. Ume eta gazteei ikasten erakusten diegu. Irakasleak ikaslea mugak gainditzera bultzatzen du, ikasle bakoitza izaki bakarra dela aintzat hartuta”.\nZuazua ez da irakaslearen paperari buruz bakarrik mintzatu. Aitzitik, hezkuntza sistemari buruz, balioez, eta hezkuntzak gizartean duen paperaz ere aritu da. Eta sutsu defenditu du, hezkuntza gobernu guztien lehentasuna izan behar duela. “Hezkuntzarekin batera beste lehentasun batzuk ere izan ditzakete gobernuek, baina lehentasun bakarra izan behar badu, hori hezkuntza da”, esan du.\nIrakaslea eta ikastola, bien arteko loturari buruz arituko da, berriz, Irene Larraza, Tolosako Laskorain ikastolako lehendakari gisa. Komunikatzailea da Larraza, Etxepare Institutuko Komunikazio arduraduna da bera. Baina gaur Laskorain ikastolako lehendakari gisa, guraso gisa, ikastolan bizi duen esperientziari buruz mintzatzera joan da ikastolen jardunaldira. “Guraso ikusezin baten aitormena” zen haren hitzaldiaren izenburua. Aitormen bat baino gehiago egini ditu, umorez egin ere, ikastolan hasi berri den guraso gisa. Eta irakasleen lana goraipatu eta aitortu du, onartuta, guraso gisa, askotan ez zaiela egin. Aitorpena eta animoa eman ere bai, egun egiten ari diren bidean, prestakuntzarena, bide berriak urratzearena, aurrera egin dezaten.\nHiru hitzaldi horiez gain, praktika on eta tailer gehiago ere egon dira. Enprendizaia edo ekintzailetasunaren inguruan hainbat ikastolaren esperientziak ezagutu dituzte parte hartzaileek. Zehazki, Ikasberri, Axular Lizeoa eta Lizarrako ikastolena. Bakarkako tutoretzari buruzko esperientzia kontatu dute, berriz, Ordiziako Jakintza ikastolako ordezkariek.


Irribarria izango da Urrutikoetxearen aurkaria buruz buruko finalean | Kirola | Berria\nElezkano 2-0 aurreratu da markagailuan, eta Irribarriak 2-2 berdindu du partida. Ordurako erakutsi du bere kolpe ahaltsua kantxan ateratzeko prest zegoela, pilotakada ikusgarriak jo ditu eta. Elezkano asko behartu du atzeko koadroetan, eta aldea hartu du margakailuan. 3-9 aurreratu da.\nElezkanok bazekien partidaren aurretik ere aukera zuenetan jokaldia egiten ahalegindu beharko zela, eta horretan ahalegindu da. Lortu du tanto segida bat egitea, eta 5-9 hurbildu da. Irribarria guztiz behartzea lortu ez duenetan, ordea, aramarrak aukera baliatzen jakin du, eta oso atzean jarri du pilota, indartsu jota. 12-7 iritsi dira partidaren erdialdera.\nHortik aurrera, Irribarriak aldea handitu du berriro, 7-16 jartzeraino. Elezkanok, ordea, ez du etsi eta 10-16 jartzea lortu du, aurrean jokaldia eginda.\nAzken txanpan, 10-18, 11-21 eta 12-22, Irribarria nagusitu da, eta buruz buruko finalerako sailkatu da. Urrutikoetxea izango du aurkari. Ekainaren 2an jokatuko da finala. Duela hiru urteko finalean elkarren kontra aritu ziren bi finalista berak izango dira beran aurten aurrez aurre. Irribarriak 22-13 irabazi zuen orduan.\nIrribarriak partidaren ostean adierazi duenez, aurreko partidetan baino hobeto aritu da sakearekin, eta horrek konfiantza eman dio. Pilota eskutik ongi atera zaiola ere esan du. Elezkanok sake-erremate jokaldietan min egin diola onartu du. Hala ere, pozik agertu da bere jokoa egiteko gai izan delako.\nFinalari begira, Urrutikoetxea aurkari gogorra dela argi dago, Irribarriaren iritziz. Opari gutxi egiten dituela eta joko sendoa duela nabarmendu du. Iusio handiarekin dagoela adierazi du, eta berea ematen saiatuko dela.\nElezkanoren esanetan, zaila izan du Irribarria bere jokora eramatea. Saketik ongi asmatu duela adierazi du, eta berak ez dituela aukerak baliatu. Horrela, Irribarriari irabaztea oso zaila dela gaineratu du.\nDatorren astean, maiatzaren 26an, promozioko txapelketako finala jokatuko dute Elordik eta Dariok, Iruñeko Labrit pilotalekuan.


Euskal AEko industri jarduera %4,7 gehitu zen 2015eko urrian\nINDUSTRIA-PRODUKZIOAREN INDIZEA. 2015eko urria.\nIndustri Produkzioaren Indizeak %3,5eko gehikuntza izan du 2015eko lehen hamar hiletan\nEustaten datuen arabera, 2015eko urrian %4,7 gehitu zen Euskal AEko industri produkzioa lan-egutegiko baldintza homogeneoetan, 2014ko hil beraren aldean. 2015eko lehen hamar hiletan, %3,5eko hazkunde metatua.\nUrtaroen eragina zuzenduta, %2,0 gehitu zen Euskal AEko industri produkzioa, aurreko hilarekin, 2015eko irailarekin alderatuta.\n2015eko urriko indizearen bilakaerak, 2014koaren aldean, joera positiboa izan du lau industri talde handietako hirutan. Ekipo-ondasunak %10,7 gehitu dira; Bitarteko ondasunak %4,0. Kontsumo-ondasunak %1,8. Azken horietan, iraunkorrak %7,1 gehitu eta ez-iraunkorrak %0,1 besterik ez. Energia %4,0 jaitsi zen.\n2015eko urriko hil arteko aldakuntza, irailaren aldean, positiboa izan da industri talde handi guztietan. Kontsumo-ondasunak %2,4 gehitu ziren; iraunkorrak %3,9 eta ez-iraunkorrak %1,9. Ekipo-ondasunak %1,4; Bitarteko ondasunak %0,6. Energia %3,6 gehitu.\nEuskal industriako pisurik handieneko sektoreen artean, hazkunderik handienak 2015eko urrian, urte artean: Garraio materiala, %12,5; Zura, papera eta arte grafikoak, %10,2; Makineria eta ekipoa %7,9; Metalurgia eta metalezko produktuak, %4,2.\nJaitsierarik handienak urte artean: Energia elektrikoa, gasa eta lurruna %-4,5; Elikadura industriak, edariak eta tabakoa %-2,3.\nUrriko Industri Produkzioaren Indizearen urte arteko bilakaera positiboa izan da Gipuzkoan (%8,6), Araban (%5,4), eta Bizkaian (%0,5). Hil artean, 2015eko irailaren aldean: Gipuzkoan %+3,9, Bizkaian %+1,4, Araban %-0,6.


Elkarrizketa Arantxa Tapia sailburuari Euskadi Irratian, 2022ko maiatzaren 13an\nEspainiako Gobernuak gasaren prezioa mugatzea ona dela uste du Tapiak, baina etxeetan ez dela nabarituko\nPublikatuta: 2022/05/13 09:19 (UTC+2) Azken eguneratzea: 2022/05/13 10:14 (UTC+2)\nEkonomiaren Garapen, Jasangarritasun eta Ingurumen sailburuaren esanetan, gasaren prezioak gora egiten jarraituko du datozen hilabeteetan. Halaber, neguan Europan gas hornidura arazoak egon daitezkeela ohartarazi du.\nArantxa Tapia, Euskadi Irratian. Argazkia: Euskadi Irratia\nArantxa Tapia: ''Negurako gas nahikorik ez badago metatuta, hornikuntza arazoak izango ditugu Europa osoan''\nArgindarra ekoizteko erabiltzen den gasaren prezioa mugatuko du gaur Espainiako Gobernuak. Albiste ontzat jo badu ere, Arantxa Tapiak ez du uste neurri horren eragina etxeetan "inola ere nabarituko" denik. Hori dela eta, neurri gehiago hartzeko eskatu dio Espainiako Gobernuari, bereziki, familia zaurgarrienei laguntzeko. Euskadi Irratiko "Faktoria" saioan egin dioten elkarrizketan, Eusko Jaurlaritzako Ekonomiaren Garapen, Jasangarritasun eta Ingurumen sailburuak ohartarazi du gasaren prezioak gora egiten jarraituko duela datozen hilabeteetan, eta neguan Europan gas hornidura arazoak egon daitezkeela.\nErrusiak Poloniatik barrena Europara gasa bidaltzeari utzi dio dagoeneko, eta Finlandia NATOn sartzen bada (Norvegia ere aztertzen ari da) neurri "tekniko-militarrak" iragarri ditu. Testuinguru horretan, Tapiaren iritziz logikoena da gasaren salneurriak berriro ere gora egitea. Are gehiago, hornikuntza arazoa egoteko arriskua aipatu du. Dena dela, kasu horretan Europar Batasunak gasa trukatzeko mekanismoak jarriko dituela adierazi du.\nTrantsizio energetikoaren inguruan, Repsolek eta Iberdrolak ikuspegi ezberdinak dituztela agerian gelditu da aste honetan. Horri buruz galdetuta, ñabardura egin nahi izan du sailburuak.\nGipuzkoan atzeman diren hegazti-gripe kasuei lotuta, lasaitasun mezua zabaldu nahi izan du sailburuak eta pertsonentzat ez dagoela arriskurik azaldu du. Hala ere, ikuskapen zorrotzak egiten ari direla nabarmendu du, gaitzaren hedapena kontrolpean hartzeko.\nGasaren krisia Europan


Bakarka? Maitasunaren bila? Ez egin hau inoiz - Maitasuna Eraikitzen Ezkontzan\nAzken BerriakZodiakoaren ZeinuakNola Gorde Zure EzkontzaEzkontza ZergakEzkontza AholkularitzaEzkontzarako Eta Familia Bizitzarako AholkuakEzkontzan Intimitatea Hazteko Aholku OnenakEzkontzarako PrestatzenFamiliaren Finantza PlangintzaHarremanetarako Aholkularitza\nNagusia / Maitasuna Eraikitzen Ezkontzan / Bakarka? Maitasunaren bila? Ez egin hau inoiz\nBakarka? Maitasunaren bila? Ez egin hau inoiz\nMaitasuna aurkitzeko aukerak sortuko edo hautsiko dituen gako bat\nOrain arteko presioa, maitemindu izugarria da\nEz zaitez salatu zeure burua oso pozik egon arte\nHaientzat inoiz funtzionatuko ez duen maitalearen ezaugarriez jabetzea\nEta gako horietako bat?\nMaitale ohien aurkako nahigabeak askatuz\nMilioika gizon eta emakume oraintxe bertan, maitasunaren bila dabiltza. Maitasunaren bila. Gehienek iraganean egindako akats bera egingo dute.\nDatazio munduan akats handiak egiten ari direla jakin gabe ere.\nAzken 29 urteotan, David Essel autore, aholkulari eta bizitzako entrenatzaile salduena, milioika pertsona laguntzen ari da bide onetik joaten maitasunik sakonena aurkitzeko.\nJarraian, Davidek zehaztuko duen gako bereizketako puntu garrantzitsu bat aztertuko du. Oraindik ezkongabea bazara, bilatzen ari zaren maitasuna aurkituko duzun edo ez. «Gizartean hainbeste presio dago maitemintzeko.\nEmakumeak, batez ere, egunero murgilduta daude aldizkarietan, Interneten, irrati eta telebistako elkarrizketetan artikuluekin, emakumezko heldua bazara, bikotekiderik gabe, zerbait txarra izan behar duzula.\nGizonezkoek, askotan, senideen eta lankideen presioa ere senti dezakete inguruan begiratu eta zoriontsuak direla diruditen edo, agian, hasierako familiak diren bikoteak ikusten dituzten bitartean, eta gizonok sentitzen dugu zortzi pilotaren atzean gaudela.\nBeraz, orain arteko presioa, maitemindu eta familia izatea ere oso handia da, gehienok ez garela ohartzen akats garrantzitsu bat egiten dugunik, edozein aukera erraz blokea dezakeena. harreman osasuntsua eta zoriontsua izatea etorkizunean.\nEta zein da akats nagusi hori, orain aldatzen ez bagara, espero genuena baino harreman gutxiagoko bizitza bermatuko duela?\nHau da: ez dugu sekula, inoiz, inoiz atera behar, bakarka egoteaz oso pozik egon arte.\nZer egiten dute gizabanako gehienek harremanaren amaieran? Beste batera jauzi egitea dirudi. Barrura begiratzea ekiditeko.\nMaitasuna sabotatzen duten bizitzan behin eta berriz errepikatzen dituzten rolak ez ikustea.\nHain azkar saltatzen dute beste norbaiten ohera, ezen ez baitira konturatuko haientzat inoiz funtzionatuko ez duen maitalearen ezaugarriez. Eta probabilitatea da zure iraganeko akatsekin barneratzeko modua aurkitzen ez baduzu eta, aldi berean, zoriontasunerako bidea aurkitzeko bakarrik, maitasuna alferrikakoa izango da.\nIzeneko nobela erromantiko mistiko berrienean “Aingerua surf taula batean : Maitasun sakonaren gakoak arakatzen dituen amodiozko nobela mistikoa. Guztiok ulertu behar ditugun sei gako nagusiei buruz hitz egiten dugu harreman sakon eta maitagarri bat sortzeko.\nGakoetako bat zera da: zoriontsu izateak zoriontsu izaten ikasi behar dugula, datazioen mundura itzuli aurretik.\nEleberria bezalako errusiar mendi zirraragarri honetan, Sandy Tavish pertsonaia nagusiak, Oiasso uharteetan bere liburua idaztean galdu zezakeen maitasun sakonaren gakoak bilatzen ari den aditua, jubilatutako emakumezko surflari batekin topo egiten du. guztiz ederra, baina izugarrizko jadea gizonezkoei eta datazioen munduari dagokionez.\nBere edertasun guztiarekin ere, iraganean gertatutako zerbaiten estigma dakar berekin, etengabeko frustrazio egoera eta gizonekin eta harremanekin loturiko egoera horretan mantentzen duena.\nharreman mota desberdinen zerrenda\nHondartzan izandako elkarrizketetan, Sandyk azaldu zion bere funtsezko garrantzia geldialdiak hartzeak eta bizitza zoriontsua sortzeak ezkutatuta gauden bitartean, bakarka dagoen munduan bera ere pozik dagoen beste norbait erakartzeko. .\nSandy-k sekulako zaletasuna behar du Jenn jubilatu emakumezko surflari hau bere filosofiarekin batera eramateko, baina liburuaren amaieran Sandy-k predikatzen duen jakinduria ikusten du.\nLiburu zirraragarri honetan zehar aztertzen ditugun maitasun sakonaren beste bost gako oso garrantzitsuak daude, baina artikulu hau irakurtzen ari diren ezkongabeentzat ez dago moteltzea baino garrantzitsuagoa, profesional batekin lan egitea maitasun ohien aurkako zure nahigabeak , eta, ondoren, bizitza zoriontsu dinamikoa sortzea oraintxe bertan.\nPertsona bakar gisa geure buruarekin oso pozik gaudenean, benetan eman diezaiokegu hurrengo harremanari gure dohainei, talentuei eta maitasunari buruz dugun guztia.\nBeraz, oraintxe bertan, ezkongabea bazara, moteldu eta erreparatu artikulu honi.\nAzken 30 urteotan milaka pertsonari lagundu diet goian adierazi dugun programa jarraitzen eta bikoterik gabe izugarri zoriontsu bihurtzen, horrela, azkenean, bizitzan gutako gehienak ihes egiten duen harreman betegarri hori aurki dezakete.\nLanak merezi du. Pazientzia izateak merezi du. Eta merezi du zertxobait gehiago egotea zoriontasuna eta bakartasuna uztartzen dituen bide hori aurkitu arte.\nezkontzaren aurreko aholkularitza biblikoa


Andere Arriolabengoaren eta Paula Amilbururen txanda - Aramaio - Goiena.eus\nAndere Arriolabengoaren eta Paula Amilbururen txanda\nXabi Gorostidi 2016-10-27 17:08\nArabako Bertsolari Txapelketara sailkatzeko lehen kanporaketak jokatuko dira asteburu honetan, eta Arriolabengoa eta Amilburu bertan buruan sartzen saiatuko dira zapatuan Lantziegon egingo den saioan. Fase honetako hamahiru bertsolari onenek poltsikoratuko dute txapelketan aritzeko txartela.\n2017ko Arabako Bertsolari Txapelketa otsailean hasiko da, baina asteburu honetan hasiko dira bertan egon ahal izateko lehen bi kanporaketak.\nBi urtean behin ospatzen den txapelketa da, beraz, Aramaioko bertsolariak gogotsu daude lan ona egin eta bertara sailkatu ahal izateko.\nLau kanporaketa jokatuko dira datozen bi asteburuetan banatuta. Lehena, egubakoitzean izango da Maeztun, 20:00etan. Sei bertsolari arituko dira nor baino nor, baina ez da Aramaioko parte hartzailerik izango.\nZapatuan helduko da herriko lehen bertsolarien txanda, Lantziegon egingo den saioan. Andere Arriolabengoa eta Paula Amilburu euren onena ematen ahaleginduko dira txapelketan aritzeko txartela lortzeko. Bi aramaioarrekin batera arituko dira Asier Rubio luiaondoarra, Jon Ruiz de Pinedo gasteiztarra, Serapio Lopez baranbioarra, eta Xabier Rico gasteiztarra. Azken biak esperientzia handiko bertsolariak dira, beraz, belaunaldi ezberdinen arteko lehia interesgarria ikusi ahalko da Lantziegoko saioan. Bitxikeria gisa aipatzea Lierni Altuna alkatea arituko dela gai-jartzaile lanetan, beraz, aurpegi ezagun bat izango dute oholtza gainean Amilburuk eta Arriolabengoak.\nHurrengo asteburuan helduko da sailkatu gabe dauden beste bi aramaioarren ordua. Iker Agirrerena Izarran izango da, azaroaren 4an, egubakoitza. Peru Abarrategirena, aldiz, azaroaren 5ean izango da, Araian jokatuko den kanporaketa saioan.\nAgirre eta Igoa sailkatuta\n2015eko sei finalistek poltsikoan daukate 2017ko txapelketan parte hartzeko txartela. Hala, Manex Agirre eta Xabi Igoa aramaioarrek bermatuta daukate euren parte hartzea.\nOraindik ofiziala ez den arren, azken finalistetako batek ez du parte hartuko 2017ko edizioan. Hori dela eta, sailkatzeko kanporaketan arituko diren 24 bertsolarietatik puntuazio altuena jasotzen duten hamahiru onenak sailkatuko dira.


Izapide honen bidez Etxez Etxeko Laguntza zerbitzuaren aldizkako ordainketa helbidera daiteke. Pertsona fisiko eta juridikoei zuzendutako izapidea da. Helbideratzeak zenbait abantaila dauzka: 1.- Borondatezko ordainketa epearen azken egunean kobratuko dizute. 2.- Ez duzu epe barruan ordaintzeko kezkarik. 3.- Ordainagiria heltzen zaizunean horrekin ados ez bazaude, zure Kutxa edo Bankuari kobratutakoa itzultzeko agin diezaiokezu, dagokion idazkia aurkeztu beharko duzula kontuan hartuta.\nBanku helbideratzeek eragina izango dute Mankomunitateari formalki jakinarazten zaionaren hurrengo fakturazioan. Helbideratzeak egiten diren kontuetako titularretako bat derrigorrez izan beharko da baimena sinatzen edo agintzen duen pertsona (ordenantzaren arabera). • Zergei buruzko abenduaren 17ko 58/2003 Lege Orokorra. • Diru-Bilketaren Araudi Orokorra. • Toki Ogasunak arautzen dituen Legea.• Zergei buruzko 2/2005 Foru Arau Orokorra.• Bizkaiko zerga-bilketari buruzko Araudia onesten duen 215/2005 Foru Dekretua.\nIzapide hau hainbat kanalen bidez egin daiteke.www.busturialdekomankomunitatea.org webgunean bitarteko telematikoak erabiliz bidera dezakezu.Alondegia 6, behea - Gernika-Lumo kokatutako bulegoetan ere bidera dezakezu. Bertan dagokion inprimakia bete eta «Dokumentazioa» fitxan eskatzen den dokumentuak aurkeztu beharko dira. Zalantzarik badaukazu edo informazio gehiago eskuratu nahi baduzu, deitu Busturialdeako mankomunitateko telefono hauetara: 946 255 122Bideratze elektronikoko sistemari buruzko zalantzarik izatekotan, deitu 900 840 250 doako telefono zenbakira BiscayTIKeko Herritarrentzako Arreta Zentroarekin harremanetan jartzeko.


Ezjakintasuna argudio • ZUZEU\nDe l’horta estant blogean honako pasartea idatzi dute:\nBikote batek batera bizitzen jartzea erabakitzen du. Gizonezkoak ez daki ezer etxeko lanen inguruan, inoiz ez baitu halakorik egin etxean. Harrikoa egiten, janaria prestatzen edo plantxatzen ez daki, ez baitu horretarako beharrik izan. Emakumezkoak, ordea, gazte-gaztetatik ikasi zuen etxeko lanak egiten.\nOrduan, gizonezkoak emakumezkoari etxeko lanez arduratzeko eskatzen dio, berak ez baitaki. Eta emakumezkoak badakienez ez zaiola ezertxo ere kostatzen dio gizonezkoak, bere ezjakintasuna argudio gisa hartuz. Emakumezkoa, noski, ez dago ados, berak ere ikasi egin behar izan baitu.\nHizkuntzarekin antzerako zerbait gertatzen da. Erdaldunek, ezjakintasuna (egiazkoa ala ez) argudio gisa hartuta gazteleraz hitz egitearen logikaz konbentzitu nahi dituzte euskaldunak. Logika horri jarraiki ordea, gizonezkoek ez lukete sekula erratz bat eskuetan hartuko, edota beste hainbat esparrutan ere gizartea ez litzateke garatuko.\nEzjakintasunak ezin baitu argudio sinesgarria izan sekula.\neuskara, ezjakintasuna, garapena, hizkuntza\n360 mahai-ingurua: Euskara eta internet (III)\nZer duzu buruan “Ezjakintasuna argudio”-ri buruz\nIñigo Rubert 2010-04-28 07:32\nAnalogiarekin jarraituz, zein da gizon ez jakintsua, jakintsuegia alegia, etxeko lanetan hasteko bide bakarra? Emakumeak bere jakinduriari uko egitea.\nIzan al daiteke bide eraginkorra gure “hizkuntz jakinduriari” uko egitea? Hizkuntz menpekotasunari intsumisioa? Komunikabideetatik lagunartera? Politikatik lan mundura?


Txantxetan ari zara Tanner jauna - Karrikiri Euskal Denda\nTxantxetan ari zara...\n> Liburuak>Narratiba>Txantxetan ari zara Tanner jauna\nTxantxetan ari zara Tanner jauna\nEgilea: Jean Paul Dubois\nKontakizun bizkor umoretsu honetan gertatzen dena gutako edonori gertatu zaigu noizbait. Paul Tanner-ek bizitza lasaia darama telebistarako dokumentalak egiten. Halako batean, ordea, oinordetzan etxe zahar bat egokitu zaio. Orduan hartu du bere bizitzako erabakirik zorigaiztokoena: bere etxea saldu eta oinordetzakoa eraberritzen hasiko da. Eraberritze lanak hasterako infernu txikia bihurtu zaio bizitza.\nHasi eta bi astera, hasi zenean baino okerrago dago. Infernuaren ahoa zabalduz joan zaio. Han hasi zaizkio banan-banan pasatzen gremioetako langile guztiak: Igeltsero pitzatuak, sabaigile gaizkileak, argiketari zoroak… Ematen du elkar hartu dutela denok Tanner jaunari bizitza hondatzeko.\nIzan ere, ez dago gauza izugarriagorik, etxea eraberritzen hasi, han lanean ari zaizun langileari zerbait eskatu eta harridura aurpegia jarrita “Txantxetan ari zara, jauna?” erantzuten dizutean baino. “Langile batek esaten badizu hormaren kontra joko duzula, ondo daki zer ari den esaten. Nik ez nuen, ordea, ezer entzun nahi, ez nuen ezer jakin nahi aurrean nuen hondamendiaz, ez eta dagoeneko zelatan neuzkan filibusteroez ere”


TEATRO DE AÇÚCARadmin2019-03-25T11:12:27+01:00\nTEATRO DE AÇÚCAR | Brasil-Bartzelona\nAktoreen zuzendaria: Gabriel F.\nIdazle, zuzendari eta antzezleak: Marco Michelângelo & Martí Güell\nLarunbata, martxoak 23, 20:00etan\nIgandea, martxoak 24, 19:00etan\nIrla nimiño bateko sheriffak erabaki du kontzertua emango duela, munduari haren jaioterria ezagutzera emateko. Ekitaldia aurkezteko, musika-tresnaren bat jotzeko edo, besterik gabe, «gabon» esateko, irlan bakartuta bizi zen boxeolaria kontratatu du. Irlako oroitzapenak munduan zehar luzaroan kontatzen egon ondoren, bikoteak haien jatorrizko lurraldearen dimentsioarekin kontrastatzen duen hondamendiari egin behar dio aurre: irla ez dago jada, desagertu egin da.\nAntzezlanak egoerak, istorioak eta pertsonaiak sortzen ditu, fikziozko kontzertu zaporetsu baten barruan. La Isla Flotante hainbat soinu-paisaia zeharkatzen dituen bidaia musikalerako gonbidapena da.\nLa Isla Flotante obrak hainbat lengoaia artistiko biltzen ditu, narrazioa sustatzeko. Antzerkiaz, musikaz eta dantzaz baliatzen da, obra martxan jartzeko, eta, aldi berean, artearen ahalmen ukaezinaren metaforatzat erabiltzen ditu. Modu ludikoan, La Isla Flotante antzezlanak zalantzan jartzen ditu lengoaia artistikoen arteko mugak eta sormenak eskaintzen dituen aukera mugagabeak.\n2007an sortu zen Teatro de Açúcar konpainia. Ikuskizunak ikertzeko eta ekoizteko zentroa da, eta berezko dramaturgia eta interpretazio-lan bizia biltzen ditu. Além do que se vê (2008), Adaptação (2013) eta A vida impressa em xerox (2012) lanek SESC do Teatro Candango Sarietarako hainbat izendapena jaso zituzten, eta honako kategoria hauetan irabazle izan ziren: emakumezko aktore, dramaturgia, eszenografia eta ikuskizun onenak. Konpainiaren ibilbidean, beste ikuskizun hauek ere baditugu: Movie about the City, Surf a Seco, Biograﬁcção eta Naufragé(s), Teatro de Açúcar konpainiaren eta Frantziako La Comédie de Saint Étienne taldearen baterako ekoizpena dena. Teatro de Açúcar konpainiaren ikuskizunek modu komikoan, musikalean eta zirikatzailean aurkezten dituzte jorratutako gaiak, eta modu biografikoan eta unibertsalean aztertzen dute gizakion konplexutasuna.\nJatorrizko musika: Marco Michelângelo\nZuzendaritza teknikoa eta argiak: Teatro de Açúcar\nEszenografia eta jantziak: Teatro de Açúcar\nArgazkia: Eleonora Ferri\nEkoizpena: Teatro de Açúcar


Anai Junipero eta kontzientziaren bilakaera | rufino iraola garmendia\n← Gestu bat aski, askotan\nHitzeko jendea gustatzen zait →\nAnai Junipero eta kontzientziaren bilakaera\nSan Frantziskoren lehen ikasle eta lagun kuttunetakoa izan zen anai Junipero; gizon txit apala eta karitate handikoa. Gaixo bat bisitatzera joan zelarik, zer nahi zuen galdetu eta hark erantzun: «Asko poztuko nintzateke, txerri-hanka bat ekarriko bazenit.»\nHala, hartu zuen labana eta txerri bati hanka moztu zion. Arreta guztiz prestaturik, gaixoari eraman zion, maitasun handiz. Gaixoak apetitu biziz jan zuen, eta anai Junipero benetan pozik zegoen.\nBien bitartean, txerriaren jabea fraideen komentura joan eta itxurontziak, litxarreroak eta maltzurrak, gaizkileak eta gizatxarrak deitu zien, haren txerriari hanka moztu ziotelako.\nSan Frantziskok isilka deitu anai Juniperori eta galdetu zion: «Zuk moztu al diozu hanka txerriari basoan?» Eta anai Juniperok erantzun: «Ene aita gozo, egia da, bai, txerriari hanka nik moztu diodala.», eta xehetasun guztiak kontatu zizkion; gero jarraitu zuen: «Benetan esaten dizut: anaia horrek hartu duen pozarekin, nik txerri bati ez ezik ehun txerriri moztu izan banizkie ere, ziur nago Jainkoak ontzat emango zuela.»\nOrduan Frantziskok, oso nahigabeturik, esan zion: «O anai Junipero, baina zergatik eman duzu horren eskandalu handia? Gizon hura arrazoiz dago minduta eta gure kontra hain haserre; eta orain, beharbada, guri izen ona kentzen ibiliko da hirian. Obedientzia santuagatik agintzen dizut, bada: zoaz agudo haren bila, eta aurkitzen duzunean ahuspeztu bere aurrean eta ordain iezaiozu egindako kaltea.»\nNahiz eta Anai Junipero guztiz harrituta geratu zen hitz horiekin, halako karitate-egintzagatik norbait haserretu zitekeelako, txerri-jabearengana joan eta kalte-ordaina eman eta barkamena eskatu zion. Txerri-jabeak onartu egin zuen kalte-ordaina eta dena barkatu zion Juniperori.\nAlde batetik, badirudi anai Juniperok transeznditu duela kontzientzia egoikoa: handia du hurkoarenganako onginahia. Baina, bestetik, Jainkoa ipintzen du testigutzat, eta bere fedearen araberako saria espero du Jainkoarengandik. Frantziskok, berriz, eskandaluari dio beldur eta txerri-jabeak zabal dezakeen izen txarrari. Lapurreta egin diotelako kexatzen da nagusia, txerria berea delako. Hiru portaerak dira ikuspegi dual eta egoarekin identifikaturiko kontzientziaren ezaugarriak.\nEta txerriaren eskubideak zer? Inor ez da errukitzen txerri gaixoa egoera negargarri horretan utzita! Frantziskok ere, hain animalia-zale izan arren, ez du aipatzen txerriaren egoera penagarria. Juniperoren kasua (ipuina?) ez dago gaurko mentalitatetik epaitzerik, baina adibide ona da.\nOn egin behar da on egitea berez justifikatzen delako, eta ez zeharkako xede batengatik; adibidez, zerurako merituak egitearren. Mesede ez da egin behar edozein preziotan: gogoratu herriaren eta Jainkoaren izenean zer-nolako astakeriak egin diren historian zehar, karitateko obra askorekin batera. Fanatikoak, fedearenak izanda ere, harritu egiten dira beren ekintzak kritikatzen bazaizkie. Noiz hartuko dugu izaki guztiok, Jainkoa barne –eta animaliak ere– Misterioaren sarea osatzen dugulako kontzientzia, kontzientzia unitarioaren bidea?\nBaikorra izan nahi nuke: badira kontzientzia egoikoa, apurka-apurka, transzenditu eta transpertsonalera goazelako seinale batzuk: Gaur egun, oso gutxik onartuko luke Juniperoren portaera, gero eta gehiago aipatzen dira animalien eskubideak; GKE askok ez du fedearekin zerikusirik: ez daukate Goikoaren izenean ezer justifikatu beharrik; on egitea berez baita ona, eta badakite edozein preziotan ezin dela ongia praktikatu. Eta badakite munduko herri aberatsei askoz gehiago exijitu behar zaiela; adibidez, %0,7ren inguruan presioa eginez, ustelkeria salatuz, eta abar. Zergak ordaintzen ditugunok horretarako zilegitasun eta betebehar osoa dauzkagu. Herriaren eta Jainkoaren izenean, oraindik ere hiltzen da mundu zabalean, baina gero eta gutxiago. Heriotza-zigorraren aurka ez gaude jarrera etikoari eutsi nahi diogulako bakarrik, baizik eta ikusten hasi garelako, horrelako zigor bakoitzak, elkarrekin osatzen dugun sareari maila bat baino gehiago apurtzen dizkiola…\nEsta entrada fue publicada en 1 Espiritualitatea/gogoeta y etiquetada Goierritarra. Guarda el enlace permanente.


Lurrinak Izozteko Iragazkia\nProduktu hau gure enpresak izoztu ondoren likidoa argitu eta iragazteko krema profesionala, lurrina eta abar da. kosmetikoen fabrikarako krema eta lurrina iragazteko ekipamendu aproposa da. Produktu honen materiala kalitate handiko 304 altzairu herdoilgaitzez edo 316L altzairu herdoilgaitzez egina dago eta Estatu Batuetatik inportatutako diafragma ponpa pneumatikoa presio positiboko iragazketarako presio iturri gisa erabiltzen da. Konexio hodiak leundutako tutu sanitarioak hartzen ditu eta guztiek instalazio bizkorreko konexio inprimakia hartzen dute, desmuntatzeko eta garbitzeko komenigarria dena. Polipropilenozko mikroporozko iragazki mintzaz hornituta dago, kosmetikaren industrian, ikerketa zientifikoko sailetan, ospitaleetan, laborategietan eta beste unitate batzuetan oso erabilia baita likido kopuru txiki bat argitzeko eta esterilizatzeko edo analisi mikro-kimikoa, komenigarria eta fidagarria dena.\nEkipo multzo honek funtzionamendu erosoaren, errendimendu egonkorraren, egitura trinkoaren eta aztarna txikiaren abantailak ditu.\nMakina hau likidoa nahasteko, alkolizatzeko, egonkortzeko, argitzeko eta iragazteko garatu da presio arruntean eta tenperatura baxuan. Gailu ezin hobea da kosmetika lantegietako astringenteak, lurrinak, ur folala, ahoa garbitzeko eta abarretarako. Bitartean, ikerketa sailetan, ospitaleetan eta laborategietan ere erabil daiteke bakteriak garbitu eta likido kopuru txikiak iragazteko. Hodiak instalazio azkarreko konexio inprimakiaren bidez konektatzen dira, GMP estandarren eskakizunak betetzen dituena.\nIndustria kosmetikoa: ur kosmetikoa, lurrina, esentzia\nIndustria farmazeutikoa: ahoko garbiketa, ahoko likidoa, sendagai likidoa eta hainbat infusio\nElikagaien industria: alkohola, edariak, etab.\n1. Altzairu herdoilgaitzezko beroa kontserbatzeko izozte depositua eta bobina hodia;\n2. Izozte unitatea;\n3. Leherketen aurkako nahasketa sistema\n4. Korrosioaren aurkako diafragma ponpa pneumatikoa;\n5. Filtrazio sistema;\n6. Sanitate mailako kanalizazio hareazko balbulak;\n7. Zigilatze motako kontrol sistema elektrikoa;\n8. Altzairu herdoilgaitzezko euskarri mugigarria.\nProzesatzeko teknologia eta ezaugarriak\n1. Izozte sistemaren gutxieneko izozte tenperatura -15 reach izatera iritsi daiteke\n2. Hainbat ur disoluzio argitzeko eta esterilizatzeko iragazkiari aplikatuta\n3. Laborategiko disoluzioak eta bakterioen kultura-medioak iragazteko\n4. Beste filtrazio batzuk, esate baterako, tonerrak, lurrinak, kolirioak, bitaminak, fotoresistentzia, etab.\nAurreko: Hodien Barne Berokuntza Betetzeko eta Zigilatzeko Makina\nHurrengoa: Hutsean Emultsionatzeko Unguent Makina


Ruben eta Jon gurekin nahi ditugu • ZUZEU\nRuben Gelbentzu eta Jon Lizarribar ekainaren 11ko goizaldean bidegabeki atxilotu zituen Guardia Zibilak beren etxeetan. 8 orduko miaketa zentzugabeak egin zituzten Gelbentzu eta Lizarribarren etxeetan, eta ez zuten aparteko ezer topatu.\nGaur egun Lizarribar eta Gelbentzu euren etxeetatik ehundaka kilometrotara daude eta ETAko kide izatea leporatzen diete eta komando bat osatzea. Komando honi lau ekintza armatu egozten zaizkio, denak ere 2002koak.\nAkusazio honek Guardia Zibilak 2002 eta 2003an Frantzian aurkitutako dokumentu enkriptatu batzuen interpretazioan du oinarria.\nLizarribarri eta Gelbentzuri 2003. urtean komando bera osatzea leporatu zieten. Orduko akusazioak oraingo dokumentu beretan zuen oinarria.\n2007ko maiatzean Audientzia Nazionaleko Zigor Aretoko 3. sekzioak Lizarribar eta Gelbentzuren aurkako akusazioak atzera bota zituen, 2002 eta 2003 atzemandako agirietan Lizarribarrek eta Gelbentzuk ETAko komando bat osatzen zutenik ez zegoela egiaztatzerik argudiatuta.\nHamar urte geroago atxilotu egin dituzte, lehen errugabe jo arren, froga berak erabilita.\nBiek ala biek gezurtatu egin dituzte inputazio guztiak epailearen aurrean eta espetxean daude epaiketa noiz egin zain, eta bi urte egon daitezke egoera honetan.\nBeraien nahia, familiartekoek, lagunek eta ingurukoek EGIA jakitea izan da eta honen aurrean polizia egoitzan Guardia Zibilaren eskutik jaso duten erantzuna zera izan da:\n‘Norbaitek jan beharko du’, izan zen behin eta berriz inkomunikazio epean Guardia Zibilek erabili zuten argumentua.\nGuzti horregatik, beraien senide eta lagunok hau eskatzen dugu:\nLizarribar eta Gelbentzu berehala askatzea.\nAkusazioak bertan behera uztea.\nErrugabeak direlako Rubenek eta Jonek lehenbailehen gure artean egon behar dute.\nEguna, elkartasun, gurekin, ruben\nEtcheberri Ciburucoa eta Haramburu Saracoa


Berlusconi, italiarren gidari — Eibar.ORG | Eibarko peoria\nHemen zaude: Hasiera / Blogak / Amatiño / Berlusconi, italiarren gidari\nBerlusconi, italiarren gidari\nAmatiño 2008/04/15 13:59\nSilvio Berlusconi izango da berriro Italiako Lehen Ministroa. Bai, Italia arte-ondarerik baliotsuenaren jabe da, Europako Batasunaren sortzaileetakoa eta munduko ekonomiarik aberatsenetakoa. Horren historia handiko herriak zelan arraio aukeratu dezake agintari nagusitzat korrupzioak jotako enpresari gezurti, lotsabako eta harroputza?\nBatetik, gogoan izan Berlusconi dela Italiako telebista pribaturik gehienen jabea. Edozein diktadurak prentsa kontrolatu nahi izaten du eta adierazpen-askatasuna uxatu. Berlusconi aspaldi konturatu zen, ostera, zentsura ez dagoela modan eta, komunikabideak zentsuratu beharrean, demokratikoago zela komunikabideak erostea... eta kitto. Eta ez komunikabide guztiak, telebistak soil-soilik baizik. Berlusconiri bosta axola zaio egunkariak irakurtzen dituzten lau katuen botoa. Badaki jenderik gehienak telebista besterik ez duela ikusten, telebista arina gainera, koloretako pantaila ez baita hausnarketa astunik egiteko plazarik aproposena.\nBestetik, Berlusconiren telebista entretenigarri hori ikusten duen jendeak uste du, nonbait, Berlusconi gauza izan denez gero dirua barra-barra egiteko... zein Berlusconi bera baino egokiagorik italiar guztien ondasunei ere etekinik handiena ateratzeko?\nHau da, italiarrek erabaki dute telebistarik ikusgarriena Berlusconirena dela eta, gainera, Berlusconiren interes ekonomiko partikularrak eta Italiaren interes ekonomiko orokorrak berberak direla. Alegia, Berlusconi dela Italiako ondasun espiritual eta materialaren gidaririk onena.\nBa, oso ondo...


Orfeo de Sabadellek bete egin du Bergarako osoko bilkuren aretoa - Bergara - Goiena.eus\nOrfeo de Sabadellek bete egin du Bergarako osoko bilkuren aretoa\nMonika Belastegi 2015-05-03 16:23\nOsoko bilkuren aretoa bete egin zen Orfeo de Sabadellen kontzertua entzuteko.\nBergarako Aritzeta abesbatzak gonbidatuta egin zuen atzo emanaldia Orfeo de Sabadellek. Herritarrek gustura entzun zuten kataluniarrek egindako kontzertua eta abesbatzako kideak ere pozik itzuli dira Sabadellera Bergaran egin dieten harrerarekin.\nIragarritako moduan, hamasei piezatako kontzertua eskaini zuen Orfeo de Sabadellek atzo iluntzean Bergarako osoko bilkuren aretoan. Francesc d'Assisen zuzendaritzapean Bach, Schubert eta Brahmsen doinuak eskaini zituzten, besteak beste. Baina baita doinu kataluniarrak eta euskaldunak ere,\nKataluniako taldeak bete egin zuen osoko bilkuren aretoa eta gustura entzun zuten saioa; amaieran bisa ere egon zen, entzuleek hala eskatuta.\nAritzeta abesbatzaren gonbidapena\nOrfeo de Sabadellgo ordezkariak Bergarako Aritzeta abesbatzak gonbidatuta etorri dira. Harreman estua dute bi taldeek. Aritzetakoak 2013an izan ziren Katalunian abesten Sabadellgo taldeak gonbidatuta eta haiek orain bisita itzuli diete.\nKontzertua eskaintzeaz gain, Bergara eta inguruak ezagutzeko tartetxoa ere hartu dute kataluniarrek. Esaterako, Getariara irteera egin dute eta baita Bergaran bisita gidatua ere.


Bidexkak - Montejurra Bizi - Deikazteluko eta arellanoko turismoa\nJurramendiran bidezidor ugari aurki ditzakegu, batzuk mendi-ibilibide eta trail runningerako bakarrik egokiak, baina gehienak mendiko bizikletentzat ere irisgarriak. Mendia bi sektoretan bana dezakegu.\nSektore honek mendiaren iparraldeko hegala hartzen du, eremu malkartsu, heze eta basotsuenak dituena.\nHemen aurkituko ditugun bidezidorrak oso finkatuta daude, agian inguru hori delako mendialdeko ezagunena eta ibiliena, eta zati horretan bizi den biztanleria askoz handiagoa delako.\nHoya de la Cal, trail running-eko esklusiboa, edo Gurutzetakoa, non pertsona trebeenak baino ez dauden bizikletan jaisteko gai, ospetsuenetako batzuk dira.\nBaina badira beste batzuk bizikletentzat eskuragarriagoak direnak, Golum, Deabruaren Garganta, Arrokak eta Jabatoa kasu. Horiez gain, hainbat aldaera daude, gozatzen jarraitu ahal izateko.\nSektore honek Jurramendiko eremu malkartsuena hartzen du, Mediterraneoko mosaiko tipikoa nagusi den lekua.\nZonalde honetako bideek agian ez dute iparraldekoek bezainbesteko sona, baina pixkanaka gero eta gehiago ezagutzen dira. Kasu honetan, bidezidorrak berreskuratzeko duela urte batzuk Arroniz Kirol Elkarteak hasitako lana aipatzekoa da.\nMeategiko bidea, mendi-ibiliak eta trail running egiteko bakarrik egokia, eta beste batzuk, hala nola Don Alberto, Monte Luquin, Mauleon, Zaballa, La Pedrera edo Morentin, gune honek eskaintzen dituen aukeren isla leiala dira.\nEzagutu gehiago bidezidor horiei buruz Trailforks atarian


Soyapangorako hornidura teknikoa | IC-LI\nSoyapangorako hornidura teknikoa\nProiektuaren helburua Lanbide Heziketako Zentroa sortzea zen Soyapango herrian (El Salvador). Zentro horretan beharrezko ekipamendu, tresna eta materialek egon behar zuten, joskintza industriala, elektrizitate industriala eta konputazioa espezialitateak irakasteko eta hezkuntza kalitatea mantentzeko aurretik irakasten ziren espezialitateetako tresnak berrituz (soldadura elektrikoa eta elektrizitatea).\nSoyapangoko Fe y Alegria zentrora iristen diren pertsonen ezaugarriak erakundeen onuradun diren pertsonenak dira. Baliabide ekonomiko gutxi; hezkuntza formala erdiko urteetan utzi dutenak (4. eta 6. maila bitartean); haurrak zirenetik lanean aritu direnak bizirauteko; familia zatituta dutenak eta amari lagundu behar diotenak (ama da desagertzen ez dena) etxea mantentzen, familia ardura goiztiarrak dituztenak (nerabeen haurdunaldiak), eta zailtasunen aurrean alkohola edota herrialdeko sektore baztertuetan hedatuta dauden bestelako drogak kontsumitzeko joera dutenak (itsasgarria, marihuana, kokaina, pilulak, eta abar), edota gazte talde bortitzetan sartzeko joera dutenak. Hain zuzen ere, Salvadorreko gazteen gizarteratzeko krisialdi larriaren aurreko erantzunak dira.\nEkimena heziketa teknikoko eskaintzan sartzen da. Hain zuzen, duela hainbat urtetik Fe y Alegria zentroak Soyapangon eta San Salvadorren hegoaldean eskaintzen du heziketa mota hori. Gaur egun, soldadura elektrikoko eta bizitegitarako elektrizitateko ikastaroak eskaintzen dira. Gainera, hezkuntza programetan heziketa eskaintze integrala bermatzen duten bi osagai daude. Batetik, erakundearen prestakuntza sailak balioetan, giza eskubideetan, ingurumenean, eta abar hezteko programak taxutzen ditu, bai oinarrizko eskoletan eta bai lanbide heziketako zentro guztietan. Bestetik, esparru teknikoaren koordinaziotik, lana bilatzeko eta lortzeko prestakuntza ikastaro guztietan ikasleekin harremana mantentzen da behin bukatutakoan, bai eta herrialdeko hainbat enpresarekin ere, lan merkatuan sartzea errazte aldera.\nProiektuaren guztizko aurrekontua 204.488,00 euro zen, eta Eusko Jaurlaritzaren 1998ko diru laguntzen deialdian 137.938,00 euro jaso zuen.


Tatuaje tribalak besoan | Tatuajea\nTatuaje tribalak besoan\nSusana godoy | | Tatuajeak, Tatuajeak besoan\nBadaude tribuen tatuajeak zaharkituta dauden tatuajeak direla pentsatzen dutenak, baina egia baino urrunago dago. Tribuko jendeari jende asko gustatzen zaio oraindik, eta moda oso erlatiboa da tatuaje batzuen diseinuaren arabera, batzuek gustatzeari utzi diezaioketena, beste batzuei ordea. Gorputzean tatuatzeko diseinu erakargarrienak izan daitezke oraindik.\nTribuan tatuajeak besoan tatuaje mota bat da, normalean gizonezkoek eraman ohi dutena, baina emakumeek nahi izanez gero ere eraman dezakete. Gustu kontuetan ez dago ezer idatzita eta axola duena da tribuan tatuajea besoan egiten duen pertsona eroso sentitzea bere tatuajearekin.\nTribalak ere oso ederrak eta estetikoak izan daitezke lerro on batekin egiten badira. Tribu tatuajeek historia luzea dute eta asko dira mendeetan zehar tatuaje mota hau egin dutenak. Horregatik, beharbada, gaur egun arte oraindik ere jendeak eskatzen ditu, edozein kulturako edo munduko edozein tokitako gizonek eta emakumeek.\nEstilo asko aurki ditzakezu eta zure gustuen araberakoa izango da bata edo bestea aukeratzen baduzu. Diseinu bat gustatzen bazaizu zure gorputzera egokitu dezakezu, ondo egoki dadin. Besoan tribuko tatuajeak aukera ona dira eta gehien gustatzen zaizun besoaren eremua hauta dezakezu. Badaude tribala eskumuturreko moduan tatuatzen dutenak besora ondo egokitzeko. Aukeratu gehien gustatzen zaizun diseinua eta, ondoren, aukeratu gustuko duzun tatuaje artista eta badakizu bere estiloa zure gustuetara egokitzen dela. Besoan tribal baten tatuaje bat, tribala eta haien jatorria gustuko badituzu, oso tatuaje arrakastatsua izango da.\n1 Besoarentzako tribuko tatuaje motak\n1.1 Herensugeak tribalak\n1.2 Lehoin tribalak\n1.3 Kate tribalak\n1.4 Maya tribala\nBesoarentzako tribuko tatuaje motak\nOndo dakigunez, izaki horietako bat badago fantasia eta mitologiaren zati bat, hauek dragoiak dira. Modu askotan ikusi ditugu, batez ere pantaila txikian edo handian. Baina orain gure larruazalera igarotzen dira herensugearen tribuko tatuaje moduan. Esanahi ugari ematen zaizkie, kulturaren araberakoa baita.\nBatzuentzat sortzaile edo babesleen sinonimoa zen, baina beste batzuentzat, haien arteko harremana heriotzatik gertuago zegoen. Jakina da herensugearen tribuko tatuajeak, gehien gustatzen zaizkigun konnotazioetara eta nahi dugun tamainara egokitu dezakegu, hartuko dugun gorputz atalaren arabera. Aukerak asko eta askotarikoak dira. Baina horiek guztiak kontrolpean egotearen sinbologiarekin jarraitzen dute.\nNola ez, gutxiago, lehoia animalia indartsuenetako bat da. Hori dela eta, oihaneko erregea bezala sailkatu dute. Ohikoa da indarrarekin edo adorearekin eta boterearekin lotuta egotea. The tribuko lehoiaren tatuajeak mundu espiritualagoarekin lotutako ezaugarri horien guztien irudikapena ere egiten dute. Hori dela eta, beti gogoan izan behar ditugu horrelako animalia izendatuko duten lerroak eta formak. Zure aurpegia edo gorputz osoa soilik janztea aukera dezakezu zure larruazalean edertasun handiagoa lortzeko.\nHitz egiten dugunean gehien ikusten den aukeretako bat da tatuaje tribalak. Kateek gorputzeko hainbat atal apain ditzakete baina guztien artean besoak dira bere gogokoenak. Zenbait bide tartekatzen dira eta batzuetan arantzak dirudite, beraz, haien konnotazioak beti aldatuko dira bertan. Egia da, oro har, kateak zapalkuntza jakin baten pean egotearen sinonimoak direla. Baina baita bakoitzari ondoen egokitzen zaion zentzua eman diezaiokegula ere. Tribalek ez baitute oinarrizko kateak bezain itxita dituzten akabera horiek. Hori dela eta, askatasuna eta sinesmenak dira inbaditzen dutenak.\nMaiek tatuaje ugari zeramatzaten eta horietako bakoitzak esanahi berria zuen. Bere sinboloak urte askoz gehiago dira eta horregatik tradizioari eusten zaio gaur egun ere. Babesa eta sinesmen espiritualak ziren bere tatuajeen esanahi bikainak. Animaliak edo lurra eta eguzkia ere agertu ziren haien artean. Oparotasuna eta aldaketak ere horietatik datozen sinbolismoak dira.\nArtikuluaren bide osoa: Tatuajea » Tatuajeak » Tatuaje tribalak besoan\nJuan Challco Lenes esan zuen\nInteresgarriak tataujes guztiak\nErantzun Juan Challco Lenesi\nEmakume eta gizonentzako tatuaje politak: generoaren inguruko galdera?\nJaponiako tatuajeak, ikasi bereizten


Andaluziako Juntak bi esperimentazio-lerro berri ireki ditu baratzezaintza babestuan | Consumer\nAndaluziako Juntak bi esperimentazio-lerro berri ireki ditu baratzezaintza babestuan\nHondakin-uren berrerabilera eta landare-hondakinen kudeaketa hobetzea dute oinarri.\narabera: Osteguna, 2011ko irailaren 15a\nAndaluziako Juntako Nekazaritza eta Arrantza Sailak, Andaluziako Nekazaritza eta Arrantzako Ikerketa eta Prestakuntza Institutuaren bidez (Ifapa), baratzezaintza babestuaren bi esperimentazio-lerro berri ireki ditu, hondakin-uren berrerabilera eta landare-hondakinen kudeaketa hobetzeko. Proiektu horiek 149.234 euroko aurrekontua dute, eta Europako Gizarte Funtsak (EGF) eta Eskualde Garapeneko Europako Funtsak (EGEF) finantzatzen dituzte.\nEsperimentazio-unitate berriak sektorearen eskaerari behar bezala erantzuteko sortu dira, eta joan den urtean martxan jarri eta Ifapa “La Mojonera” Ifapako lehendakari Javier de las Nieves-ek koordinatu zuen “Baratzezaintza Babestua” proiektua zabaltzearen ondorioz sortu dira. “Babestutako barazki-sistemetan birsortutako urak berrerabiltzea” eta “Nekazaritzako hondakinen kudeaketa” izenarekin, nekazariak kezkatzen dituzten hainbat gairi irtenbidea ematen diete unitate horiek; esaterako, baliabide hidriko hori egoki erabiltzea jan daitezkeen laborantzetan, eta landare-hondakinen kudeaketa eraginkorra, integrala eta jasangarria lortzea.\nLehenengo esperimentazio-ildoan, ur-hornidurako iturri osagarri gisa sortutako hondakin-uren erabilera aztertzen da, ohiko baliabideen urritasun kronikoa ezaugarri duten labore babestuetako eremuetan. Horrela, baliabide hori modu eraginkorrean aprobetxatzea lortzen da, barazkietan inolako arriskurik ez sortzeko eta ekoizpen-sistemari onura osoa ateratzeko.\nIfapak baratzezaintza transferitu eta prestatzeko egiten duen bigarren lan-ildoa nekazaritzako hondakinak behar bezala ezabatzeko eta erabiltzeko planteamendua da, bai eta horiek birziklatzekoa ere, nekazariek edo kooperatibek kudeatzen dituzten landare txikien bidez konposta edo bermikonpostaje-prozesuen bidez.\nEsperimentazio-unitate berri horiek Baratzezaintza Babestuaren “Eraldatu” proiektu honetan indarrean dauden hiru lan-ildoekin bat egiten dute: produktuen merkaturatzea sustatzea, praktika jasangarriak egoki daitezen sustatzea eta kalitatea eta produktibitatea hobetzea, barietate berriak eta laborantza-teknika desberdinak erabiliz.\nandaluzia babestua esperimentazio horticultura-eu junta-eu


Mugak Zabalduz Karabanaren komunikatua Tuteran - Ongi etorri Errefuxiatuak\nAktibitateak eta ekintzak\nKomunikatuak eta Prentsa oharrak\nTxostenak eta gidak\nBideoak eta Dokumentalak\nMugak Zabalduz Karabanaren komunikatua Tuteran\nadmin2020-07-17T22:05:51+02:002020-uztaila-17|Categories: Komunikatua|0 Comments\nAzken urteetan, Euskal Herritik, eta “Mugak zabalduz” ekimenean, parte hartu izan dugu Grezia, Italia eta Hegoaldeko Mugara joandako karabanetan, Europar Batasunak migrazioaren kontuan daraman politika hiltzailea salatzeko asmoz.\nAurten euskal Herrian geratukoa gara baina ez gara isilik geratuko, garrantzitsua iruditzen zaigulako hemen bertan egiten diren jarduera politiko eta ekonomikoak -eta horien ondorioak pertsonen bizitzetan salatzea.\nGaur hemen gaude Nafarroako landa eremua eta bertan lan efgiten duten pertsonen eskubideak defendatzeko. Elikadura burujabetza, nekazaritzan eta abeltzaintzan ingurugiroarekiko errespetuzkoa den bertako ekoizpena eta familia arloko ustiapenaren alde gaude, baina ez langileen baldintza prekarioen kontura.\nBehin eta berriz errepikatuko dugu, ez da kasualitatea, egiturazko arrazakeria baizik.\nSalatu egingo dugu pertsona migratzaileen manipulazioa beren eskulanei ahalik eta etekin gehiena xurgatzeko, bai osasun arloan, bai etxeko zainketetan, bai kontserba-lantegietan, edo baita landa eremuko langileen kasuan ere. Eta hau gertatzen da Gizarte-segurantzaren laborantza-erregimenari eta Atzerritarren Legeari esker, langile migratzaileen zapaltzeaz elikatzen den produkzio-sistema baten euskarriak direlako.\nGaur “Huerta de Peraltan” egon gara eta bertan kontatu digute langileek enpresak ez duela hitzarmena betetzen eta zenbait langileen kontrako salaketa kanpainarekin dirauten.\nUVESAn ere egon gara eta bertako langileek kontatu digute pairatzen duten egoera: soldata baxuak, malgutasun handia, gehigizko lan erritmoak eta osasun-arloko baldintza kaxkarrak.\nCastel-Ruizen ere egon gara. Babesa eman nahi izan diegu beraien eskubideen alde borrokan diarduten langileei. Kontatu digutenez, enpresak kaleratu ditu eta beraien jatorriaren araberako estigmatizazioa egin du. Kaleratze hauek salatu izan dira epaitegian eta lehenbiziko epaiketa uztailaren 29an izango da.\nLan-baldintzak hobetzea eskatuko dugu, eta gutxienez laborantza lan-hitzarmenek agintzen dutena bete dadin.\nBihar, Mugak zabalduz EHko karabanak bere ibilbidea jarraituz Gipuzkoa bisitatuko du. Bertan SAPA eta armak ekoizten dituzten beste euskal enpresak salatuko ditugu. Jakin badakigu Euskal Herrian armak ekoiztu eta esportatu egiten direla hamaika gatazka-gunetara, Siria, Yemen, Kurdistan, Palestina… erailketak eta sarraskiak eragiten . Eta herri horietan gatazkek jarraitzen duten bitartean, pertsonen desplazamenduek jarraituko dute.\nIgandean bat egingo dugu estatu mailan, pertsona migratzaile guztien erregularizazioa eskatzeko egindako deialdiarekin. Eguerdiko 12etan kalean izango gara Iruñean, Donostin eta Bilbon. Ez Hau ez da karitatezko eskaera, justizia soziala baizik, eta horretarako ezinbestekoa da atzerritartasun legea bertan behera uztea, prekarietaterantz bultzatzen gaituelako modu askotan.\nAzkenik, 2020ko abuztuaren 26tik 30era Bilbon, balentzian, Briancon, Catanian, Palermon eta Triesten burutuko den Europako karabanan parte hartzera gonbidatzen zaituztegu\nERREGULARIZAZIOA BEHINGOZ! MUGAK ZABALDU!\nOngi Etorri Errefuxiatuak Plataforma · IFK G95852349\nKontu znbk.: Fiare ES33 1550 0001 2200 03057221


Euskara planak - Ingurumen, Lurralde Plangintza eta Etxebizitza Saila - Eusko Jaurlaritza - Euskadi.eus\nEuskara planen bidez, Ingurumen, Lurralde Plangintza eta Etxebizitza Sailak euskararekin lotutako gai guztiak kudeatzen ditu.\nIldo horretatik, sailak VI. Plangintzaldiko (2018-2022) Eusko Jaurlaritzan Euskararen Erabilera Normalizatzeko Plan Nagusian oinarrituta diseinatu du Euskara Plana.\nHelburu nagusia da euskara lanerako hizkuntza integrala izatea, hau da: zerbitzu hizkuntza herritarrekin, harreman hizkuntza gainontzeko administrazioekin, eta sail barruko lan hizkuntza.\nSaileko Euskara Plana\nIngurumen, Lurralde Plangintza eta Etxebizitza Sailaren Euskararen Erabilera Normalizatzeko Plan Estrategikoa 2018-2022 (PDF, 9 MB)\nNatura Ingurunearen eta Ingurumen Plangintzaren Zuzendaritzako mikroplana 2013-2015 (PDF, 4 MB)\nEuskararen arloan landutako tresnak\nZuzenean zerbitzuko datuak, sailari dagokionez.\nTresnak eta baliabideak, euskaraz aritzeko\nHizkuntza Eskubideak bermatzeko zerbitzua\nTerminologia batzordearen hiztegiak\nHezkuntza, Hizkuntza Politika eta Kultura Sailaren agiri-ereduen bankua\nIVAPeko idazki ereduak\nIzendegiak eta Glosategiak\nUdal euskaldunen zerrenda\nEuskara Planen oinarri juridikoa\nHainbat dira euskararen arloan argitatu diren arauak:\nAzaroaren 24ko 10/1982 Oinarrizko Legea, Euskararen Erabilpena Arautzekoa, bi hizkuntzen ofizialtasunaren ondorioa da, eta bertan hizkuntza betebeharrak ezartzen zaizkie herri administrazioei.\nUztailaren 6ko 6/1989 Legea, Euskal Funtzio Publikoari buruzkoa.\n86/1997 Dekretua, apirilaren 15ekoa, Euskal Autonomia Erkidegoko herri-administrazioetan euskararen erabilera normalizatzeko prozesua arautzen duena.\n67/1998 Dekretua, apirilaren 7koa, Euskal Autonomia Erkidegoko Administrazio Publikoaren argitalpenak arautzen dituena.\nKontsumitzaileen eta Erabiltzaileen Estatutua abenduaren 22ko 6/2003 Legeak onartu zuen, eta bertan aitortzen diren eskubideen artean hizkuntza eskubideak daude, herritarrek herri administrazioen aurrean ere erabiltzekoak direnak. Aldaketak jasan zituela otsailaren 9ko 2/2012 Legearen eraginez.\nEskualdeetako edo Eremu Urriko Hizkuntzen Europako Gutuna espainiar estatuak sinatu eta berretsi zuen, eta ondorioz bere lurraldean aplikatu beharreko araua da. Gutun hori berrestean, estatuak betebehar batzuk hartu ditu hizkuntzen babesaren inguruan.\n297/2010 Dekretua, azaroaren 9koa, euskararen jakite-maila egiaztatzen duten tituluak eta ziurtagiriak baliokidetu, eta Hizkuntzen Europako Erreferentzia Marko Bateratuko mailekin parekatzeko dena.\nEuskararen ezagutza egiaztatzeko, ziurtagiri batzuk ditugu, hemen kontsulta ditzakezu: Euskara titulu eta ziurtagiriak.\nHalaber, gogoratu behar dugu apirilaren 3ko 47/2012 Dekretua, euskaraz egindako ikasketa ofizialak aintzat hartzeko eta euskara-maila hizkuntza-tituluen eta ziurtagirien bidez egiaztatzetik salbuesteko dena.\n233/2012 Dekretua, azaroaren 6koa, xedapen orokorrak egiteko prozeduran euskararen erabileraren normalizazioaren ikuspegia txertatzeko araubidea ezartzen duena.\n187/2017 Dekretua, uztailaren 4koa, euskararen jakite-maila egiaztatzen duten tituluak eta ziurtagiriak baliokidetu, eta Hizkuntzen Europako Erreferentzi Marko Bateratuko mailekin parekatzeko dekretua aldatzen dena.\n28/2019 Dekretua , otsailaren 26koa, zeinaren bidez aldatzen baita euskaraz egindako ikasketa ofizialak aintzat hartzeko eta euskara-maila hizkuntza-tituluen eta ziurtagirien bidez egiaztatzetik salbuesteko dena.


Auzo eta Bazterrak - Azpeitiko Udala\nAzpeitiko hirigunetik aparte, auzo eta bazter ugari daude herrian. Bizigune berezituak, bakoitzak du bere izaera eta inguru propioa. Azpeitiari kolore aniztasuna eta ugaritasuna ematen dioten auzo eta bazterrak dira.\nTxiki bezain xarmanta, Urrestillatik aurrera bidea amaitzen den gune lasaia da Aratz Erreka. Eliza, frontoia, eta tabernak osatzen dute erdi gunea, baina inguruetako baserriak ugariak dira. 144 biztanleko txokoa, Urrestilla eta Aratz Erreka batzen dituen 4 km-ko bidea oso estimatua da pasio lasaiak egiteko, bai eta korrika nahiz bizikletan ibiltzeko ere.\nBeasain eta Azpeitiak erdi banatzen duen bazter honek xarma berezia du. Erdia besaindarra da eta beste erdia Azpeitiarra. Eliza eta frontoiaz gain, bertako jatetxea ere oso estimatua da lasaitasun bila dabiltzanentzat. Otargintza eta erremontearekin lotzen dute askok.\nSokatira taldeak egin zuen ezagun Nuarbe Euskal Herrian, baina bertatik ezagutzen dutenek badakite hori baino zerbait gehiago ere badela. Erdigune bereziarekin, bizigune lasaia da txoko hau. 37 biztanle bizi dira bertan, baina urtegiaren bueltan egin berri duten ibilbideak jende asko erakarri du gainera, urtegiaren bueltan prestatutako 8,5 kilometroko ibilbideak naturarekin eta bere isiltasunarekin harremanetan lasai ibiltzeko aukera eskaintzen baitu.\nNatura zaleentzat txoko paregabea da Oñatz. Bertarako bidean ibiltari ugari ibiltzen dira baserrien eta belardien artean ibilaldi lasai eta patxadatsuak egiten. 40 baserritik gora daude Oñatzen, eta 187 biztanle bizi dira euretan.\n334 biztanlerekin, jende gehien bizi den txokoa da. Azken urteetan hazkunde nabarmena izan du, eta horren ondorioz, hobetu egin dira bere azpiegiturak ere: osasun zentrua, adinekoen zentrua... Txikuri frontoia, gezurtokia, Olajango etxea eta zubigaina dira bertako gune kuttunenak, Elizarekin batera. Erdigunetik kanpo, baserri eta etxe ugari ere badaude Azpeititik bost kilometrora dagoen bizigunean.\nAzpeititik Tolosara bidean, Urraki magalean aurkitzen da Elosiaga auzoa. Bertan dago herriko sagardotegi bakarra, eliza eta frontoitik gertu. Natura zaleentzat toki egokia da Elosiaga, baserritik baserrirako bideetan dauden belardietan ibilbide politak daudelako.\nAzpeititik Zestoara bidean, izaera propioko txokoa da Lasao. Erdigune txiki bezain lasaia du berdegunez inguratutakoa toki honek, eta baserri ugari ditu ingurunean ere. Lasaitasun eta bake bila dabilena gustura ibiliko da Lasaoko bazterretan.\nAzpeitiko industria gune zaharrenean kokatuta, Landeta elizarik ez duen auzo bakarra dela diote landetarrek. Enpresez gain, taberna eta erretegi ugari pilatzen dira landetan, mugimendu handiko toki bihurtuz.\nBasilika eta gainerako monumentu historikoz gain, zelaiz eta ibilbide patxadatsuz betetako txokoa da Loiola. Baserri askoren kokagune, Azkoitirako bidean ibiltari ugari ibiltzen da egunero, eta baita Sistiaga errekaren ondotik doan bide baketsuan ere. Azpeitiko auzorik ezagunetakoa izan arren, bertako txoko ikusgarri asko ezezagunak dira askota kanpotik datozenentzat.\nUrraki magaletik abiatuta, baserriz betetako txokoa da Eizagirre. Erdigune txikia izanagatik, bera osatzen duten lursail berdeek azalera handia ematen diote bazter honi. 132 biztanlerekin, Azpeitiko auzorik zabalenetarikoa da.


Haurrak eta familiak - Museo Guggenheim Bilbao\nMaiatzaren 18tik 26ra: 10:30–12:00 eta 17:00–18:30\nPuppy tailerrak: sormen-esperientziak\nBeste jarduera batzuk | Haurrak eta familiak laguneentzat soilik Museoaren Lagunak Orokorra\nUrtarotik urtarora bezala, landare-aldaketak Jeff Koonsen lanaren inguruan biltzen ditu haurrak, Puppyn oinarrituta beren eskultura propioa sor dezaten. Maiatzak 18, larunbata, eta 19, igandea [gazteleraz]: Larunbata, 10:30–12:00: talde bat (3–5 urte); 17:00–18:30: talde bat (6–11 urte) Igandea, 10:30–12:00: talde bat (6–11 urte); 17:00–18:30: talde bat (3–5 urte) Maiatzak 25, larunbata, eta 26, igandea [euskaraz]: Larunbata,…\nMaiatzaren 18tik 26ra: 11:30–13:30\nEntzun zomorro txiki baten istorio dibertigarria Catalinaren ahotik. Maiatzak 18, larunbata, eta 19, igandea 11:30–13:30: 15 laguneko taldea Adina: 3–5 urte Hizkuntza: ingelesa Maiatzak 25, larunbata, eta 26, igandea 11:30–13:30: 15 laguneko taldea Adina: 6–11 urte Hizkuntza: ingelesa Lekua: Liburutegia Prezioa: 2,5 € Lagunak, eta 5 € publiko orokorra. Lagunentzako aurresalmenta: apirilak 2tik aurrera Jarraitzaileak:…\nMaiatzaren 4tik 12ra: 11:30–13:30\nEzagutu Rakelen eskutik gure liburutegiko liburuen artean gertatzen diren istorio magikoak. Ezkutuko altxorrak aurkitzera jolastuko gara, eta fantasiazko munduetan barrena bidaiatzera. Maiatzak 4, larunbata, eta 5, igandea 11:30–13:30: 15 laguneko taldea Adina: 6–11 urte Hizkuntza: ingelesa Maiatzak 11, larunbata, eta 12, igandea 11:30–13:30: 15 laguneko taldea Adina: 3–5 urte Hizkuntza: ingelesa Lekua: Liburutegia Prezioa: 2,5…\nMaiatzaren 5etik 26era: 10:30–12:30\nEstimuluetarako eta jolaserako gunea da hau, haurtxoak eta haien familiak interakzioan aritzeko, Jenny Holzerren erakusketa iradokitzailea elkarrekin ikusi ondoren. Maiatzak 5, igandea 10:30–12:30: 20 laguneko taldea (haurtxoak eta helduak) Adina: 24–36 hilabete Maiatzak 12 eta 19, igandeak 10:30–12:30: 20 laguneko taldea (haurtxoak eta helduak) Adina: 12–24 hilabete Maiatzak 26, igandea 10:30–12:30: 20 laguneko taldea (haurtxoak…\nMaiatzaren 4tik 12ra: 10:30–12:00 eta 17:00–18:30\nHaurrentzako tailerrak: sormen-esperientziak\nEzagutu Giorgio Morandi margolariaren natura hil finak eta erabili teknika dibertigarriak zeureak sortzeko. Maiatzak 4, larunbata, eta 5, igandea [gazteleraz]: Larunbata, 10:30–12:00: talde bat (3–5 urte); 17:00–18:30: talde bat (6–11 urte) Igandea, 10:30–12:00: talde bat (6–11 urte); 17:00–18:30: talde bat (3–5 urte) Maiatzak 11, larunbata, eta 12, igandea [euskaraz]: Larunbata, 10:30–12:00: talde bat (3–5 urte);…\nLarunbatetan, martxoak 3o; apirilak 6 eta 13; maiatzak 4, 11, 18 eta 25; ekainak 1, 8, 15 eta 22\nArkitektura-ikastaro honen bitartez, haurrek arkitekturari buruzko kontzeptuak ezagutuko dituzte, modu ludikoan, marrazkiak, maketak eta jolasak medio. Azken hiruhilekoan, besteak beste, zuhaitz batean etxe bat eraikiko dugu, irudizko hiriak asmatuko ditugu eta hirian oinen azpian zer dugun esploratuko dugu. Larunbatetan, martxoak 3o; apirilak 6 eta 13; maiatzak 4, 11, 18 eta 25; ekainak 1, 8, 15…\nAsteburuetan, 3 eta 11 urte bitarteko haurrak dituzten familiek erakusketak bisitatzeko aukera dute, eta, era berean, sormen tailerretan parte hartzen dute. Jarduera berri bat hilero.\nJakin-mina eragiten duen Louise Bourgeoisen obrari eta Jeff Koonsen eskultura ezagunari buruzko tailerrak Lagunen seme-alabei zuzenduta.\nLarunbatetan, tailer progresiboak eskaintzen zaizkie 6 eta 11 urte bitarteko haurrei, espazioaren inguruan duten jakin-mina eta ulermena marrazkien, maketen, proiekzioen eta jolasen bidez sustatzeko.\nArtearen txokoa haurrentzat\nDenboraren materia instalazioaren bukaeran gune didaktiko bat topatuko duzue, Richard Serraren inguruko informazio interesgarriarekin, baita eseri, ipuinak irakurri eta familian marrazteko txoko bat ere. Haurrak irakurketan murgildu daitezke, eta estimuluz betetako hezkuntza-gunean jolastu eta sortzeko aukera dute, arte eta arkitekturarekin lotutako gaien inguruan ikasi bitartean.\nLiburutegian, 3 eta 11 urte bitarteko haurrak ipuinen munduan murgilduko dira zenbait jardueren bidez, besteak beste, irakurketa, gorputz-adierazpena edo ingelesezko dramatizazioa.\nAstebetez, bi astez edo gehiagoz Museoan, artez inguratuta, ikasi, sortu eta lagunak egitea.\nGabonak familiarekin batera gozatzeko tailerrak eta ikuskizunak.\nAbentura bat Museoan\nHaurrentzako bisita birtuala. Norak eta Mateok gidatuko dituzte Museotik bertako edukia ezagut dezaten.


Neandertalen Akilesen tendoia - ZientziaEus\n2011/02/26 Galarraga Aiestaran, Ana - Elhuyar Zientzia\nNeandertal batek eta gure espezieko edozeinek lasterketa bat jokatuko balute, neandertalak galduko luke. Ondorio hori atera dute Arizonako Unibertsitateko antropologoek, bi espezieen Akilesen tendoiak aztertuta. Are gehiago, neandertalak desagertu izanaren gakoa hor egon daitekeela iradoki dute; alegia, litekeena dela horixe bera izatea neandertalen Akilesen tendoia, hain juxtu.\nBerez, neandertalak gu baino korrikalari eskasagoak zirelako ideia ez da berria, baina ez zegoen horren aldeko frogarik. Orain, Arizonako Unibertsitatean egindako ikerketak erakutsi du gutako motelenak ere tartea aterako liokeela neandertal arinenari; zergatik, eta Akilesen tendoian dugun aldeagatik.\nIkertzaile batzuen ustez, Akilesen tendoian egon daiteke neandertalak desagertzearen gakoa.\n(Argazkia: Johannes Krause/Kaprinako neandertalen Museoa)\nKorrika egitean, energia-biltegi baten gisara funtzionatzen du Akilesen tendoiak edo orpazurdak: malguki bat bezala, oinak lurra jotzean luzatu egiten da, eta atzera bildu egiten da, oinari altxatzen laguntzeko. Ikertzaileen ustez, zenbat eta energia gehiago gordetzeko gaitasuna izan zurdak, orduan eta hobeto egingo du lasterka korrikalariak.\nHori baieztatzeko, iraupeneko lasterkariak aztertzen hasi zen Arizonako Unibertsitateko David Raichlen antropologoa. Erresonantzia magnetiko bidezko irudigintza erabilita, Akilesen tendoiaren luzera eta korrikalarien eraginkortasuna proportzionalak zirela frogatu zuen. Izan ere, tendoia laburra bada, indar handia behar da luzatzeko, eta, beraz, energia asko metatzen du. Horrenbestez, Akilesen tendoia motza duten korrikalariak eraginkorragoak dira, hau da, abantaila dute tendoi luzea dutenekiko.\nHorren ondoren, Raichelek neandertalen fosilak ikertu zituen, eta konturatu zen haien orpoetako hezurrak askoz ere luzeagoak zirela gureak baino. Ondorioa: Akilesen tendoi luzeak zituzten. Hau da, ez ziren hain eraginkorrak lasterka egiten.\nRaichelen arabera, seguru asko neandertalek ez zuten bide oso luzeak ibili beharrik izaten. Ehizatzeko ere, trebeak ziren animaliak zelatatzen eta ezustean harrapatzen. Aldiz, gure arbasoak Afrikako sabana beroan bizi ziren, eta, animaliak ehizatzeko, distantzia handiak egin behar izaten zituzten haien atzetik. Hortaz, korrika egiten eraginkorrak izatea beste aukerarik ez zitzaien geratzen, bestela ito egingo ziren.\nDesagertzeko arrazoien bila\nBeste ikertzaile batzuk urrunago joan dira beren ondorioetan, eta neandertalak desagertu eta guk iraun izanaren gakoa Akilesen taloian dugun aldean dagoela proposatu dute. Haien esanean, klima hoztu zenean, eta baso itxiak tundra bilakatu zirenean, gure arbasoentzat onuragarriak izan ziren eremu zabaletan ehizatzekotrebezia eta korrika egiteko ahalmena. Horri esker gailendu zitzaizkien neandertalei.\nHipotesiak zentzuzkoa dirudien arren, esperientziak erakusten du halakoak zuhurtziaz hartzea komeni dela. Izan ere, neandertalen desagerpena azaltzen zuen hipotesi bat baino gehiago bertan behera utzi behar izan dute, hipotesiaren aurkako frogak aurkitu ondoren. Hori gertatu da, adibidez, aurten bertan, elikaduraren hipotesiarekin.\nHain juxtu, duela gutxi arte, zientzialari askok uste zuten elikadurak eraman zituela hondamendira neandertalak. Haien kobazuloetan eta bizilekuetan topatutako fosiletatik, ikertzaileek ondorioztatu zuten neandertalak haragijale hutsak zirela. Alabaina, neandertalen hortzetako arrastoak ikertu dituzte berriki, eta konturatu dira oker zeudela: neandertalek haziak, frutak eta landareak jaten zituzten. Bizilekuetan ez badituzte landare-jatorriko aztarna gehiago topatu, haiek hezurrak baino errazago galtzen direlako da; ez halakorik biltzen eta jaten ez zutelako. Gainera, sutan egiten zituztelako frogak ere aurkitu dituzte. Beraz, orojaleak ez ezik, sukaldariak ere baziren. Baina korrikalariak ez, oraingoz dirudienez.\nGure espeziearen eta neandertalen arbaso komun batek garatu zituen lantzak


Gure Bezeroak - TRANSFORMA. Jendea zaintzen dugu\nYou are here: Home › Nor gara? › Gure Bezeroak\nMendekoak dituzten pertsonak\nMedikuntzako aurrerapenek gure bizitza luzatzen dute; beraz, gero eta etxe gehiagotan dago mendekorik, eta gero eta etxe gehiagotan mantentzen dute mendekoa familia ingurunean ahalik eta denborarik gehien. Bestalde, etxeko kide guztiak lan merkatuan aritzeak eraginda, ez da erraza izaten lana eta familia bateragarri egitea. Bizia lege.\nFamiliak TRANSFORMA-“Jendea zaintzen dugu” enpresara etortzen dira, eta Etxez etxeko Laguntza Zerbitzuak haien premia zehatzetara egokitzen ditugu.\nEdozein adinetako Pertsona Mendekoak, zerk eta gaixotasunak, istripuak, familia inguruabarrak edota beste arrazoi batzuek eraginda.\nAdineko Pertsonak, mendekotasun ertainetik handira bitarteko maila dutenak, adin handiak edo gaixotasunak eraginda.\nDesgaitasunak dituzten pertsonak izanik, beren eguneroko bizitzan autonomia handiagoa lortu nahi dutenak.\nPertsonak berez ezin egin dituen jarduera guztiak egiten ditugu, haren gaitasunak gara ditzan sustatuz.\nZahartzen garen heinean, pertsona batzuk ezin dira haiek bakarrik egon, eta arreta eta zainketa bereziak behar izaten dituzte. Askotan, pertsonek beren familia inguruan egon nahi dute ahalik eta gehien, eta gure zerbitzuaren bidez, adinekoa egoitzara joatea eragotzi edo atzeratu nahi dugu.\nTRANSFORMAn bereziki gaude prestatuak eta motibatuak jendea zaintzeko: kalitatez, berotasunez, profesionaltasunez\nEtxe Zerbitzua behar duten pertsonak\nEz daiteke beti eta garai guztietan lana eta familia bateragarri egin, etxean mendekorik ez izan arren:\nEtxeko lanez arduratu ezin diren pertsonak, zaharrak direlako edota beren inguruabar pertsonalek eraginda.\nLan beharrak dituzten bikote gazteak, lanak eraginda egunaren zati handi bat kanpoan ibili behar baitute\nEdo, besterik gabe, etxeko lanak beste batzuen eskuetan utzi nahi dituzten pertsonak.\nTRANSFORMAn pertsona kualifikatuak ditugu, eta lan hau duintzen dute.


Metroa - Sidney\nNeurgailua Sidney Tren arin moduko bat da, oso garraio sistema modernoa da hiri honetan. Hiria bisitatzeko aukera emango dizu Geltoki Nagusia to Chinatown, The Darling Harbour, Sydneyko lonja, Wentworth parkera, eguneko 24 orduetan, urteko 365 egunetan. Esperientzia turistiko ikusgarria da, baina bizilagunentzat helmugara iristeko modu eraginkorra eta atsegina da, baita autobusekin eta trenekin konexioak eskaintzea ere.\nJarraitzen dituen bi ibilbide nagusiak geltoki zentraletik Star City eta bigarrena ere Central Station-etik baina Lilyfield-era jarraitzen duena. Lehenengo ibilaldiak hamabi minutuko iraupena du, eta bigarrenak 25 minutukoa.\nOrokorrean lehenengoan zehar mugitzen diren metroak ibilbidea Astelehenetik ostiralera 10 eta 15 minuturo egiten dute lan, goizeko 6: 30etik gauerdira arte. Gauerdia igaro ondoren hogeita hamar minuturo bakarrik ateratzen dira. Asteburuetan antzekoa da baina zerbitzua goizeko zortzietatik aurrera hasten da. Bigarren ibilbidekoak, berriz, goizeko 6: 30etik gaueko 11: 00ak arte lan egiten dute astelehenetik ostiralera, eta goizeko 8: 00etatik gauerdira arte asteburuetan.\nSydneyko metroan zehar egindako bidaiaren zenbait irudi uzten dizkizuegu.\n[batez besteko id = 903]\nArtikulu hau 29 aldiz partekatu da. Ordu asko eman ditugu informazio hori biltzen. Gustatu bazaizu, partekatu, mesedez: